ΚΑΝΟΝΙΣΜΌΣ (ΕΕ) αριθ. 377/2010 ΤΗΣ ΕΠΙΤΡΟΠΉΣ της 3ης Μαΐου 2010 για την επιβολή προσωρινού δασμού αντιντάμπινγκ στις εισαγωγές γλυκονικού νατρίου, καταγωγής Λαϊκής Δημοκρατίας της Κίνας Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) (εφεξής «ο βασικός κανονισμός»), και ιδίως το άρθρο 7, Κατόπιν διαβουλεύσεων με τη συμβουλευτική επιτροπή, Εκτιμώντας τα ακόλουθα: Α. ΔΙΑΔΙΚΑΣΙΑ 1. Έναρξη διαδικασίας (1) Στις 30 Ιουνίου 2009 η Επιτροπή έλαβε καταγγελία σχετικά με τις εισαγωγές ξηρού γλυκονικού νατρίου («SG») καταγωγής Λαϊκής Δημοκρατίας της Κίνας (εφεξής «Κίνα»), η οποία υποβλήθηκε, δυνάμει του άρθρου 5 του βασικού κανονισμού, από το Ευρωπαϊκό Συμβούλιο Χημικών Βιομηχανιών (European Chemical Industry Council -CEFIC) (εφεξής «ο καταγγέλλων») εξ ονόματος παραγωγών που αντιπροσωπεύουν σημαντικό ποσοστό, στη συγκεκριμένη περίπτωση πάνω από το 50 %, της συνολικής ενωσιακής παραγωγής ξηρού γλυκονικού νατρίου. (2) Η καταγγελία περιείχε εκ πρώτης όψεως αποδεικτικά στοιχεία για την ύπαρξη ντάμπινγκ και την εξ αυτού πρόκληση σημαντικής ζημίας, τα οποία θεωρήθηκαν επαρκή για την έναρξη διαδικασίας αντιντάμπινγκ. (3) Στις 11 Αυγούστου 2009 κινήθηκε διαδικασία με τη δημοσίευση ανακοίνωσης για την έναρξη διαδικασίας στην Επίσημη Εφημερίδα της Ευρωπαϊκής Ένωσης (2). 2. Ενδιαφερόμενα μέρη στο πλαίσιο της διαδικασίας (4) Η Επιτροπή ενημέρωσε επίσημα τους παραγωγούς-εξαγωγείς στην Κίνα, τους εισαγωγείς, τους εμπόρους, τους χρήστες και τις ενώσεις τους, που είναι γνωστό ότι ενδιαφέρονται, τις αρχές της Κίνας και τους καταγγέλλοντες παραγωγούς της Ένωσης σχετικά με την έναρξη της επανεξέτασης. Δόθηκε η δυνατότητα στα ενδιαφερόμενα μέρη να εκθέσουν γραπτώς τις απόψεις τους και να ζητήσουν ακρόαση εντός της προθεσμίας που ορίστηκε στην ανακοίνωση για την έναρξη της διαδικασίας. (5) Δεκτά σε ακρόαση έγιναν όλα τα ενδιαφερόμενα μέρη που υπέβαλαν σχετικό αίτημα και κατέδειξαν ότι υφίστανται ειδικοί λόγοι για τη συμμετοχή τους στην ακρόαση. (6) Για να επιτρέψει στους παραγωγούς-εξαγωγείς να υποβάλουν, εάν το επιθυμούσαν, αίτηση για αναγνώριση καθεστώτος οικονομίας της αγοράς (εφεξής «ΚΟΑ») ή για ατομική μεταχείριση (εφεξής «ΑΜ»), η Επιτροπή απέστειλε έντυπα αίτησης προς τους γνωστούς ως ενδιαφερόμενους κινέζους παραγωγούς-εξαγωγείς, καθώς και στις αρχές της Κίνας. Ένας παραγωγός-εξαγωγέας ζήτησε την αναγνώριση ΚΟΑ σύμφωνα με το άρθρο 2 παράγραφος 7 του βασικού κανονισμού, ενώ κάποιος άλλος παραγωγός-εξαγωγέας, συμπεριλαμβανομένων δύο συνδεδεμένων εταιρειών, ζήτησαν ΑΜ σύμφωνα με το άρθρο 9 παράγραφος 5 του ίδιου κανονισμού. (7) Λόγω του μεγάλου αριθμού των παραγωγών-εξαγωγέων της Κίνας και των εισαγωγέων στην Ένωση, η Επιτροπή προβλέπει στην ανακοίνωση για την έναρξη της διαδικασίας τη διενέργεια δειγματοληψίας για τα μέρη αυτά σύμφωνα με το άρθρο 17 του βασικού κανονισμού. (8) Για να μπορέσει η Επιτροπή να αποφασίσει εάν η δειγματοληψία θα ήταν απαραίτητη και, σε εάν ναι, να επιλέξει δείγμα, όλοι οι παραγωγοί-εξαγωγείς στην Κίνα και οι εισαγωγείς της Ένωσης κλήθηκαν να αναγγελθούν στην Επιτροπή και να προσκομίσουν βασικά στοιχεία σχετικά με τις δραστηριότητές τους όσον αφορά το υπό εξέταση προϊόν κατά την περίοδο έρευνας (1η Ιουλίου 2008 έως 30 Ιουνίου 2009), όπως διευκρινίζεται στην ανακοίνωση έναρξης της διαδικασίας. (9) Λόγω του περιορισμένου αριθμού απαντήσεων στη διαδικασία δειγματοληψίας, αποφασίστηκε ότι δεν ήταν απαραίτητη η δειγματοληψία για τους κινέζους παραγωγούς-εξαγωγείς ή εισαγωγείς στην Ένωση. (10) Εστάλησαν ερωτηματολόγια σε όλες τις εταιρείες στην Κίνα και σε εισαγωγείς στην Ένωση οι οποίοι απάντησαν στη διενέργεια δειγματοληψίας, στους παραγωγούς της Ένωσης και σε όλους τους γνωστούς εισαγωγείς και χρήστες στην Ένωση. Ελήφθησαν απαντήσεις από δύο παραγωγούς-εξαγωγείς ή ομάδες παραγωγών-εξαγωγέων στην Κίνα, δύο παραγωγούς στην Ένωση και τέσσερις εισαγωγείς/χρήστες. (11) Η Επιτροπή αναζήτησε και επαλήθευσε όλα τα στοιχεία που θεώρησε απαραίτητα για τον προσωρινό καθορισμό του ντάμπινγκ, της ζημίας που προέκυψε και του συμφέροντος της Ένωσης και διεξήγαγε επιτόπιες επαληθεύσεις στις εγκαταστάσεις των ακόλουθων εταιρειών: 1) Παραγωγοί της Ένωσης - Jungbunzlauer (JBL), Marckolsheim, Γαλλία και συνδεδεμένες εταιρείες πωλήσεων - Roquette Italia S.p.A., Cassano Spinola, Ιταλία και συνδεδεμένες εταιρείες πωλήσεων 2) Παραγωγοί-εξαγωγείς στην Κίνα - Shandong Kaison Biochemical Co., Ltd - Qingdao Kehai Biochemistry Co., Ltd 3) Χρήστες/Εισαγωγείς στην Ένωση - Chryso SAS, Issy les Moulineaux, Γαλλία - Henkel AG, Ντίσελντορφ, Γερμανία, - CHT R. Beitlich GmbH, Tuebingen, Γερμανία, (12) Επειδή ήταν αναγκαίο να καθοριστεί η κανονική αξία όσον αφορά τους παραγωγούς-εξαγωγείς της Κίνας στους οποίους ενδέχετο να μην χορηγηθεί καθεστώς οικονομίας της αγοράς, πραγματοποιήθηκε επιτόπια επαλήθευση για τον καθορισμό της κανονικής αξίας με βάση στοιχεία ανάλογης χώρας, στην περίπτωση αυτή των ΗΠΑ, στις εγκαταστάσεις της ακόλουθης εταιρείας: - Παραγωγός στις ΗΠΑ: PMP - Fermentation Products Inc., Peoria, ΗΠΑ. 3. Περίοδος της έρευνας (13) Η έρευνα για την πρακτική ντάμπινγκ και τη ζημία κάλυψε την περίοδο από την 1η Ιουλίου 2008 έως τις 30 Ιουνίου 2009 (εφεξής «περίοδος έρευνας» ή «ΠΕ»). Η εξέταση των τάσεων που ήταν σημαντικές για την εκτίμηση της ζημίας κάλυψε την περίοδο από την 1η Ιανουαρίου 2005 έως το τέλος της περιόδου έρευνας (εφεξής «εξεταζόμενη περίοδος»). Β. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ 1. Το υπό εξέταση προϊόν (14) Το υπό εξέταση προϊόν είναι ξηρό γλυκονικό νάτριο καταγωγής Κίνας («το υπό εξέταση προϊόν»), με αριθμό τελωνειακής ένωσης και στατιστικών (CUS) 0023277-9 και αριθμό μητρώου Chemical Abstracts Service (CAS) 527-07-1, που σήμερα υπάγεται στον κωδικό ΣΟ ex 2918 16 00. (15) Το ξηρό γλυκονικό νάτριο χρησιμοποιείται κυρίως στη βιομηχανία τεχνικών και οικοδομικών έργων ως επιβραδυντικό υλικό και πλαστικοποιητής τσιμέντου και σε άλλες βιομηχανίες ως υλικό κατεργασίας επιφανειών για μέταλλα (απομάκρυνση σκουριάς, οξειδίων και λιπών) και για τον καθαρισμό φιαλών και βιομηχανικού εξοπλισμού. Το προϊόν μπορεί επίσης να χρησιμοποιηθεί στη βιομηχανία τροφίμων και στη φαρμακευτική βιομηχανία. 2. Ομοειδές προϊόν (16) Η έρευνα έδειξε ότι το ξηρό γλυκονικό νάτριο που παράγεται και πωλείται από την ενωσιακή βιομηχανία στην Ένωση, το ξηρό γλυκονικό νάτριο που παράγεται και πωλείται στην εγχώρια αγορά στις ΗΠΑ, η οποία επελέγη ως ανάλογη χώρα, το ξηρό γλυκονικό νάτριο που παράγεται και πωλείται στην εγχώρια αγορά στην Κίνα και το ξηρό γλυκονικό νάτριο που παράγεται στην Κίνα και πωλείται στην Ένωση έχουν ουσιαστικά τα ίδια βασικά φυσικά και τεχνικά χαρακτηριστικά. (17) Ως εκ τούτου, τα προϊόντα αυτά θεωρείται προσωρινά ότι συνιστούν ομοειδή προϊόντα, κατά την έννοια του άρθρου 1 παράγραφος 4 του βασικού κανονισμού. Γ. ΝΤΑΜΠΙΝΓΚ 1. Καθεστώς οικονομίας της αγοράς («ΚΟΑ») (18) Σύμφωνα με το άρθρο 2 παράγραφος 7 στοιχείο β) του βασικού κανονισμού, στις έρευνες αντιντάμπινγκ σχετικά με εισαγωγές καταγωγής Κίνας, η κανονική αξία καθορίζεται σύμφωνα με τις παραγράφους 1 έως 6 του εν λόγω άρθρου για τους παραγωγούς-εξαγωγείς που πληρούν τα κριτήρια του άρθρου 2 παράγραφος 7 στοιχείο γ) του βασικού κανονισμού. (19) Εν συντομία, και για ενδεικτικούς μόνον λόγους, τα κριτήρια ΚΟΑ συνοψίζονται κατωτέρω: 1) οι επιχειρηματικές αποφάσεις και το κόστος λαμβάνονται σε συνάρτηση με τις ενδείξεις της αγοράς και χωρίς σημαντική κρατική παρέμβαση· το κόστος των σημαντικότερων εισροών αντικατοπτρίζει ουσιαστικά τις αξίες που επικρατούν στην αγορά· 2) οι εταιρείες διαθέτουν ένα σαφές σύνολο βασικών λογιστικών βιβλίων τα οποία ελέγχονται από ανεξάρτητη αρχή σύμφωνα με τα διεθνή λογιστικά πρότυπα και εφαρμόζονται για κάθε σκοπό· 3) δεν υπάρχουν σημαντικές στρεβλώσεις, κατάλοιπα του προηγούμενου συστήματος το οποίο δεν στηριζόταν στην οικονομία της αγοράς· 4) η ασφάλεια δικαίου και η σταθερότητα διασφαλίζονται από νομοθεσία σχετικά με την πτώχευση και το ιδιοκτησιακό καθεστώς· 5) οι μετατροπές του συναλλάγματος πραγματοποιούνται με τις ισοτιμίες της αγοράς. (20) Μετά την κίνηση της διαδικασίας, ένας κινέζος παραγωγός-εξαγωγέας, η εταιρεία Shandong Kaison Biochemical Co., Ltd, ζήτησε να τύχει ΚΟΑ σύμφωνα με το άρθρο 2 παράγραφος 7 στοιχείο β) του βασικού κανονισμού και απάντησε στην αίτηση για την αναγνώριση ΚΟΑ εντός της προβλεπόμενης προθεσμίας. (21) Η εταιρεία έδειξε ότι πληρούσε τα κριτήρια του άρθρου 2 παράγραφος 7 στοιχείο γ) του βασικού κανονισμού και ότι θα μπορούσε να της αναγνωριστεί ΚΟΑ. 2. Ατομική μεταχείριση («ΑΜ») (22) Δυνάμει του άρθρου 2 παράγραφος 7 στοιχείο α) του βασικού κανονισμού, δασμός που επιβάλλεται σε επίπεδο χώρας, εάν υπάρχει, προσδιορίζεται για χώρες που εμπίπτουν στο εν λόγω άρθρο, εκτός των περιπτώσεων στις οποίες οι εταιρείες μπορούν να αποδείξουν ότι πληρούν όλα τα κριτήρια που καθορίζονται στο άρθρο 9 παράγραφος 5 του βασικού κανονισμού για να τους χορηγηθεί ΑΜ. (23) Εν συντομία και για ενδεικτικούς μόνον λόγους, αυτά τα κριτήρια παρατίθενται παρακάτω: 1) σε περίπτωση εταιρειών ή κοινών επιχειρήσεων που ελέγχονται εξ ολοκλήρου ή εν μέρει από αλλοδαπούς, οι εξαγωγείς είναι ελεύθεροι να επαναπατρίζουν κεφάλαια και κέρδη· 2) οι τιμές εξαγωγής και οι ποσότητες των εξαγόμενων προϊόντων και οι όροι και οι προϋποθέσεις πώλησης καθορίζονται ελεύθερα· 3) η πλειοψηφία των μετοχών ανήκει σε ιδιώτες· οι κρατικοί υπάλληλοι που είναι μέλη του διοικητικού συμβουλίου ή κατέχουν βασικές διευθυντικές θέσεις πρέπει να αποτελούν μειονότητα, ή διαφορετικά πρέπει να αποδειχθεί ότι η εταιρεία είναι παρόλα αυτά επαρκώς ανεξάρτητη από κρατική παρέμβαση· 4) οι πράξεις μετατροπής του συναλλάγματος πραγματοποιούνται στις τιμές της αγοράς· και 5) η κρατική παρέμβαση δεν πρέπει να είναι τέτοια ώστε να επιτρέπει την καταστρατήγηση των μέτρων σε περίπτωση που καθοριστούν διαφορετικοί δασμολογικοί συντελεστές για τους μεμονωμένους εξαγωγείς. (24) Μετά την κίνηση της διαδικασίας, ένας κινέζος παραγωγός-εξαγωγέας, η εταιρεία Qingdao Kehai Biochemistry Co., Ltd, ζήτησε να τύχει ΑΜ σύμφωνα με το άρθρο 9 παράγραφος 5 του βασικού κανονισμού και απάντησε στην αίτηση για την αναγνώριση ΑΜ εντός της προβλεπόμενης προθεσμίας. (25) Με βάση τα διαθέσιμα στοιχεία, διαπιστώθηκε ότι ο κινέζος παραγωγός-εξαγωγέας πληρούσε όλες τις απαιτήσεις για ΑΜ, όπως ορίζονται στο άρθρο 9 παράγραφος 5 του βασικού κανονισμού. 3. Κανονική αξία 3.1. Ανάλογη χώρα (26) Δυνάμει του άρθρου 2 παράγραφος 7 στοιχείο α) του βασικού κανονισμού, σε οικονομίες που διανύουν μεταβατικό στάδιο, η κανονική αξία για τους παραγωγούς-εξαγωγείς στους οποίους δεν έχει χορηγηθεί ΚΟΑ πρέπει να καθορίζεται με βάση την τιμή ή την κατασκευασμένη αξία σε μια τρίτη χώρα με οικονομία της αγοράς («ανάλογη χώρα»). (27) Στην ανακοίνωση έναρξης της διαδικασίας, οι ΗΠΑ προτάθηκαν ως κατάλληλη ανάλογη χώρα για το σκοπό του καθορισμού της κανονικής αξίας για την Κίνα. Η Επιτροπή κάλεσε όλα τα ενδιαφερόμενα μέρη να υποβάλουν τις παρατηρήσεις τους σχετικά με την εν λόγω πρόταση. (28) Δεν υπήρχαν σχόλια από κανένα ενδιαφερόμενο μέρος. (29) Εκτός της ΕΕ, το ξηρό γλυκονικό νάτριο παράγεται σε πολύ λίγες χώρες, ιδίως τις ΗΠΑ, την Κίνα και τη Νότια Κορέα. Συνεπώς, η μόνη πιθανή εναλλακτική επιλογή έναντι των ΗΠΑ ήταν η Νότια Κορέα. Η Επιτροπή απευθύνθηκε στις γνωστές εταιρείες που παράγουν ξηρό γλυκονικό νάτριο στη Νότια Κορέα, ωστόσο, δεν ελήφθη καμία απάντηση από τους εν λόγω παραγωγούς. (30) Ο παραγωγός των ΗΠΑ συνεργάστηκε πλήρως στην έρευνα, απαντώντας πλήρως στο ερωτηματολόγιο και αποδεχόμενος επιτόπια επαλήθευση. (31) Η Επιτροπή διαπίστωσε ότι οι ΗΠΑ πληρούσαν τα κριτήρια της κατάλληλης ανάλογης χώρας, καθώς οι ποσότητες που πωλούνταν στην εν λόγω αγορά ήταν επαρκώς μεγάλες και υπήρχε σημαντικός ανταγωνισμός στην αγορά τόσο με εγχώρια παραγωγή όσο και με εισαγωγές από άλλες χώρες, π.χ. την Κίνα, την Ιταλία και την Γαλλία. Επιπλέον, οι ΗΠΑ δεν είχαν δασμό αντιντάμπινγκ στο υπό εξέταση προϊόν. (32) Λαμβανομένων υπόψη των ανωτέρω, συνάγεται προσωρινά το συμπέρασμα ότι οι ΗΠΑ αποτελούν κατάλληλη ανάλογη χώρα, σύμφωνα με το άρθρο 2 παράγραφος 7 στοιχείο α) του βασικού κανονισμού. 3.2. Εφαρμοζόμενη μεθοδολογία για τον προσδιορισμό της κανονικής αξίας 3.2.1. Για την εταιρεία στην οποία χορηγήθηκε ΚΟΑ (33) Για την εταιρεία στην οποία χορηγήθηκε ΚΟΑ, σύμφωνα με το άρθρο 2 παράγραφος 2 του βασικού κανονισμού, η Επιτροπή καθόρισε αρχικά κατά πόσον οι εγχώριες πωλήσεις του ξηρού γλυκονικού προϊόντος ήταν αντιπροσωπευτικές κατά την ΠΕ, δηλαδή κατά πόσον ο συνολικός όγκος αυτών των πωλήσεων αντιπροσώπευε τουλάχιστον το 5 % των κινεζικών εξαγωγικών πωλήσεων του υπό εξέταση προϊόντος στην Ένωση. (34) Στη συνέχεια η Επιτροπή καθόρισε τους τύπους του προϊόντος που πωλήθηκαν στην εγχώρια αγορά από την εταιρεία με συνολικά αντιπροσωπευτικές εγχώριες πωλήσεις, οι οποίοι ήταν ίδιοι ή άμεσα συγκρίσιμοι με τους τύπους που πωλήθηκαν για εξαγωγή στην Ένωση. (35) Για κάθε τύπο προϊόντος που πωλήθηκε στην εγχώρια αγορά από τον παραγωγό-εξαγωγέα και ο οποίος διαπιστώθηκε ότι ήταν άμεσα συγκρίσιμος με τον τύπο του ξηρού γλυκονικού νατρίου που πωλήθηκε προς εξαγωγή στην Ένωση, καθορίστηκε κατά πόσον οι εγχώριες πωλήσεις ήταν επαρκώς αντιπροσωπευτικές κατά την έννοια του άρθρου 2 παράγραφος 2 του βασικού κανονισμού. Οι εγχώριες πωλήσεις ενός συγκεκριμένου τύπου προϊόντος θεωρούνται επαρκώς αντιπροσωπευτικές, όταν ο όγκος του εν λόγω τύπου προϊόντος που πωλείται στην εγχώρια αγορά σε ανεξάρτητους καταναλωτές κατά τη διάρκεια της ΠΕ αντιπροσωπεύει το 5 % ή περισσότερο του συνολικού όγκου του συγκρίσιμου τύπου προϊόντος που πωλείται για εξαγωγή στην Κοινότητα. (36) Ακολούθως η Επιτροπή εξέτασε κατά πόσον οι εγχώριες πωλήσεις ξηρού γλυκονικού νατρίου που πωλείται στην εγχώρια αγορά σε αντιπροσωπευτικές ποσότητες μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Αυτό έγινε προσδιορίζοντας το ποσοστό των επικερδών πωλήσεων κάθε τύπου προϊόντος σε ανεξάρτητους πελάτες στην εγχώρια αγορά κατά την περίοδο έρευνας. (37) Όταν ο όγκος των πωλήσεων ενός τύπου του προϊόντος, το οποίο πωλείται σε καθαρή τιμή πώλησης ίση με ή υψηλότερη από το κόστος παραγωγής, αντιπροσώπευε περισσότερο από το 80 % του συνολικού όγκου πωλήσεων αυτού του τύπου, και όταν η μέση σταθμισμένη τιμή αυτού του τύπου ήταν ίση με ή υψηλότερη από το κόστος παραγωγής του, τότε η κανονική αξία καθοριζόταν με βάση την πραγματική εγχώρια τιμή. Αυτή η τιμή υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων αυτού του τύπου κατά την ΠΕ, ανεξάρτητα από το αν αυτές οι πωλήσεις ήταν επικερδείς ή όχι. (38) Στις περιπτώσεις που ο όγκος των επικερδών πωλήσεων ενός τύπου προϊόντος αντιστοιχούσε σε ποσοστό ίσο ή μικρότερο του 80 % του συνολικού όγκου πωλήσεων αυτού του τύπου ή όταν η σταθμισμένη μέση τιμή αυτού του τύπου προϊόντος ήταν κατώτερη από το κόστος παραγωγής, η κανονική αξία βασίστηκε στην πραγματική εγχώρια τιμή, που αντιστοιχούσε στο σταθμισμένο μέσο όρο των επικερδών πωλήσεων μόνον αυτού του τύπου προϊόντος. (39) Δεδομένου ότι η έρευνα έδειξε ότι οι εγχώριες πωλήσεις ήταν όχι μόνον αντιπροσωπευτικές, αλλά και έγιναν και στο πλαίσιο των συνήθων εμπορικών πράξεων, η κανονική αξία βασιζόταν, συνεπώς, στην πραγματική εγχώρια τιμή όλων των συναλλαγών κατά την περίοδο έρευνας. 3.2.2. Για την εταιρεία στην οποία χορηγήθηκε ΑΜ (40) Σύμφωνα με το άρθρο 2 παράγραφος 7 στοιχείο α) του βασικού κανονισμού, η κανονική αξία για την Κίνα καθορίστηκε βάσει επαληθευμένων πληροφοριών που διαβίβασε ο συνεργαζόμενος παραγωγός από την ανάλογη χώρα. Οι εγχώριες πωλήσεις του παραγωγού από τις ΗΠΑ για το ομοειδές προϊόν διαπιστώθηκε ότι ήταν αντιπροσωπευτικές σε σύγκριση με το υπό εξέταση προϊόν που εξάγεται στην Ένωση από τον μοναδικό συνεργαζόμενο παραγωγό-εξαγωγέα στη Κίνα. (41) Εξετάστηκε επίσης εάν οι εγχώριες πωλήσεις θα μπορούσαν να θεωρηθούν ότι έγιναν κατά τη συνήθη εμπορική πράξη, μέσω του προσδιορισμού της αναλογίας των επικερδών πωλήσεων σε ανεξάρτητους πελάτες. Επομένως, η κανονική αξία στηρίχτηκε στην πραγματική εγχώρια τιμή ανά τύπο προϊόντος, που υπολογίστηκε ως ο σταθμισμένος μέσος όρος των τιμών όλων των εγχώριων πωλήσεων που πραγματοποιήθηκαν κατά την ΠΕ. 3.3. Τιμές εξαγωγής (42) Όλες οι εξαγωγικές πωλήσεις του υπό εξέταση προϊόντος από τους συνεργαζόμενους παραγωγούς-εξαγωγείς πραγματοποιήθηκαν απευθείας σε ανεξάρτητους πελάτες στην Ένωση και, συνεπώς, η τιμή εξαγωγής καθορίστηκε με βάση την πράγματι πληρωθείσα ή πληρωτέα τιμή για το οικείο προϊόν κατά την ΠΕ, σύμφωνα με το άρθρο 2 παράγραφος 8 του βασικού κανονισμού. 3.4. Σύγκριση (43) Η σύγκριση μεταξύ της κανονικής αξίας και της τιμής εξαγωγής πραγματοποιήθηκε σε επίπεδο τιμών «εκ του εργοστασίου». (44) Προκειμένου να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές ώστε να ληφθούν υπόψη οι διαφορές που επηρεάζουν τόσο τις τιμές όσο και τη συγκρισιμότητα των τιμών σύμφωνα με το άρθρο 2 παράγραφος 10 του βασικού κανονισμού. Για όλους τους παραγωγούς-εξαγωγείς (οι συνεργαζόμενοι παραγωγοί-εξαγωγείς και ο παραγωγός από την ανάλογη χώρα) πραγματοποιήθηκαν προσαρμογές ώστε να ληφθούν υπόψη οι διαφορές στα έξοδα μεταφοράς, ναύλων και ασφάλισης, έμμεσης φορολογίας, στις τραπεζικές χρεώσεις, στα έξοδα συσκευασίας, στα έξοδα πίστωσης και τις προμήθειες, όπου κρίθηκε απαραίτητο και δικαιολογημένο. 4. Περιθώρια ντάμπινγκ (45) Για την εταιρεία στην οποία χορηγήθηκε ΚΟΑ, το περιθώριο ντάμπινγκ καθορίστηκε με βάση τη σύγκριση μιας σταθμισμένης μέσης κανονικής αξίας με ένα σταθμισμένο μέσο όρο τιμών εξαγωγής, σύμφωνα με το άρθρο 2 παράγραφοι 11 και 12 του βασικού κανονισμού. (46) Για την εταιρεία του δείγματος που έτυχε ΑΜ, η μέση σταθμισμένη κανονική αξία που καθορίστηκε για την ανάλογη χώρα συγκρίθηκε με τη μέση σταθμισμένη τιμή εξαγωγής στην Ένωση, όπως προβλέπεται στο άρθρο 2 παράγραφος 11 του βασικού κανονισμού. (47) Τα προσωρινά μέσα σταθμισμένα περιθώρια ντάμπινγκ, εκφρασμένα ως ποσοστά της τιμής CIF ελεύθερο στα σύνορα της Ένωσης, πριν από την καταβολή του δασμού, καθορίζονται ως εξής: Εταιρεία Προσωρινό περιθώριο ντάμπινγκ Shandong Kaison Biochemical Co., Ltd 5,6 % Qingdao Kehai Biochemistry Co. Ltd 51,1 % (48) Όσον αφορά τους υπόλοιπους κινέζους εξαγωγείς, η Επιτροπή καθόρισε κατ’ αρχάς το επίπεδο συνεργασίας. Πραγματοποιήθηκε σύγκριση μεταξύ των συνολικών εξαγωγικών ποσοτήτων που αναφέρονταν στις απαντήσεις στα ερωτηματολόγια των συνεργασθέντων παραγωγών-εξαγωγέων και των συνολικών εισαγωγών από την Κίνα, όπως προκύπτει από τις στατιστικές εισαγωγών της Eurostat. (49) Δεδομένου ότι το επίπεδο συνεργασίας ήταν χαμηλό, δηλαδή 56 %, και δεδομένης της έλλειψης κατάλληλων στοιχείων της Eurostat για την τιμή, αφότου συμπεριέλαβε άλλα προϊόντα υψηλής τιμής που δεν μπορούσαν να αφαιρεθούν με ακρίβεια, το περιθώριο ντάμπινγκ σε όλη τη χώρα υπολογίστηκε με τη χρησιμοποίηση στοιχείων από την καταγγελία που επικαιροποιήθηκαν στην ΠΕ. (50) Βάσει των ανωτέρω, το εθνικό επίπεδο ντάμπινγκ καθορίζεται προσωρινά στο 79,2 % της τιμής CIF ελεύθερο στα σύνορα της Ένωσης, πριν από την καταβολή δασμού. Δ. ΖΗΜΙΑ 1. Ορισμός του ενωσιακού κλάδου παραγωγής και της ενωσιακής παραγωγής (51) Οι συνεργαζόμενοι βιομηχανικοί όμιλοι Jungbunzlauer (JBL) και Roquette Frères (RF) αντιπροσωπεύουν το 100 % της ενωσιακής παραγωγής. (52) Συνεπώς, θεωρήθηκε ότι αποτελούν τον ενωσιακό κλάδο παραγωγής (ΕΚΠ) κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού. (53) Δεδομένου ότι ο ενωσιακός κλάδος παραγωγής αποτελείται, κατά συνέπεια, μόνον από δύο παραγωγούς, όλα τα αριθμητικά στοιχεία που αφορούν ευαίσθητα δεδομένα έπρεπε να δοθούν υπό τη μορφή ευρετηρίου ή υπό τη μορφή ψαλίδας για λόγους διατήρησης της εχεμύθειας. 2. Ενωσιακή κατανάλωση (54) Η ενωσιακή κατανάλωση καθορίστηκε με βάση τον όγκο των πωλήσεων του ενωσιακού κλάδου παραγωγής στην αγορά της Ένωσης, συν τις εισαγωγές στην Ένωση σύμφωνα με τα στοιχεία της Eurostat. Καθώς τα εν λόγω τελευταία στοιχεία δεν περιλαμβάνουν μόνον το υπό εξέταση προϊόν αλλά και ορισμένα ακόμη προϊόντα πέραν του γλυκονικού νατρίου, έγιναν κατάλληλες τροποποιήσεις στα στοιχεία της Eurostat ώστε να υπολογιστούν οι εύλογοι όγκοι εισαγωγών του υπό εξέταση προϊόντος στην Ένωση. (55) Η κατανάλωση στην αγορά της Ένωσης αυξήθηκε κατά 12 % μεταξύ 2005 και 2007. Ύστερα από αυτό, μειώθηκε κατά 21 % έως την ΠΕ κάτω από τα επίπεδα του 2005. Γενικά, κατά την υπό εξέταση περίοδο η κατανάλωση μειώθηκε κατά 8 %. Πίνακας 1 2005 2006 2007 2008 ΠΕ Δείκτης ενωσιακής κατανάλωσης (σε τόνους) 100 106 112 104 91 Πηγή: Προσαρμοσμένοι από τη Eurostat όγκοι εισαγωγών και απαντήσεις στο ερωτηματολόγιο. 3. Εισαγωγές στην Ένωση από την Κίνα 3.1. Όγκος και μερίδιο αγοράς των εισαγωγών (56) Ο όγκος των κινεζικών εισαγωγών αυξήθηκε σημαντικά από περίπου 2 300 τόνους το 2005 σε περίπου 4 000 τόνους κατά την ΠΕ, δηλ. κατά 77 %, και κορυφώθηκαν το 2008 σε ποσότητα 5 300 τόνων. Το αντίστοιχο μερίδιο της κινεζικής αγοράς σχεδόν διπλασιάστηκε από 12,8 % το 2005 έως το 24,8 % κατά την ΠΕ. Σημειώνεται ότι το μερίδιο αγοράς των κινεζικών εισαγωγών ανήλθε σε 28,6 % το 2008 μόλις πριν από την ΠΕ και μειώθηκε κατά την ΠΕ σε 24,8 %. Πίνακας 2 2005 2006 2007 2008 ΠΕ Όγκος κινεζικών εισαγωγών (σε τόνους) 2 291 3 470 5 204 5 348 4 065 Κινεζικές εισαγωγές (τόνοι) Δείκτης 100 152 227 234 177 Μερίδιο κινεζικής αγοράς 12,8 % 18,3 % 26 % 28,6 % 24,8 % Μερίδιο κινεζικής αγοράς, δείκτης 100 143 203 224 194 Πηγή: Προσαρμοσμένοι από την Eurostat όγκοι εισαγωγών. 3.2. Τιμή πώλησης μονάδας (57) Οι μέσες τιμές κινεζικών εισαγωγών ανήλθαν σε 482 ευρώ ανά τόνο το 2005. Αυξάνονταν σταθερά μέχρι να φτάσουν σε ένα επίπεδο 524 ευρώ ανά τόνο το 2008 και στη συνέχεια μειώθηκαν κατά την ΠΕ σε 502 ευρώ ανά τόνο. Γενικά, κατά την εξεταζόμενη περίοδο αυξήθηκαν κατά 4 %. Πίνακας 3 2005 2006 2007 2008 ΠΕ Τιμές κινεζικών εισαγωγών (ευρώ/τόνο) 482 511 514 524 502 Δείκτης 100 106 107 109 104 Πηγή: Προσαρμοσμένες από τη Eurostat τιμές εισαγωγών 3.3. Πώληση σε τιμές χαμηλότερες από τις ενωσιακές (58) Για να εξεταστεί κατά πόσον πραγματοποιήθηκαν πωλήσεις σε τιμές χαμηλότερες από τις ενωσιακές, πραγματοποιήθηκε σύγκριση μεταξύ των μέσων σταθμισμένων τιμών πώλησης κάθε τύπου προϊόντος από τον ενωσιακό κλάδο παραγωγής σε μη συνδεδεμένους πελάτες στην αγορά της Ένωσης, προσαρμοσμένων στις τιμές «εκ του εργοστασίου», και των αντίστοιχων σταθμισμένων μέσων τιμών εξαγωγής των οικείων εισαγωγών, που καθορίστηκαν σε επίπεδο CIF, καταλλήλως προσαρμοσμένων για να ληφθούν υπόψη οι δασμοί και τα έξοδα μετά την εισαγωγή. Η εν λόγω σύγκριση πραγματοποιήθηκε μετά την αφαίρεση των εκπτώσεων και μειώσεων. (59) Βάσει της ανωτέρω μεθοδολογίας, η διαφορά μεταξύ των προαναφερόμενων τιμών, εκφραζόμενη ως ποσοστό της μέσης σταθμισμένης τιμής του ενωσιακού κλάδου παραγωγής (τιμές εκ του εργοστασίου), έδειξε ένα περιθώριο πωλήσεων σε τιμές χαμηλότερες από τις ενωσιακές που κυμαίνονταν μεταξύ 13 % και 29 % με το υψηλότερο ποσοστό να αποδίδεται σε μη συνεργαζόμενους παραγωγούς-εξαγωγείς. 4. Οικονομική κατάσταση του ενωσιακού κλάδου παραγωγής (60) Σύμφωνα με το άρθρο 3 παράγραφος 5 του βασικού κανονισμού, η εξέταση του αντικτύπου που είχαν στον ενωσιακό κλάδο παραγωγής οι εισαγωγές που αποτελούν αντικείμενο ντάμπινγκ περιελάμβανε αξιολόγηση όλων των οικονομικών παραγόντων που επηρέασαν την κατάσταση του ενωσιακού κλάδου παραγωγής κατά την εξεταζόμενη περίοδο. 4.1. Παραγωγική ικανότητα, παραγωγή και χρησιμοποίηση της παραγωγικής ικανότητας (61) Η παραγωγική ικανότητα αυξήθηκε κατά 4 % κατά την περίοδο από το 2005 έως το 2007 και παρέμεινε στο επίπεδο αυτό έως το τέλος της εξεταζόμενης περιόδου. (62) Η παραγωγή του υπό εξέταση προϊόντος αυξήθηκε μεταξύ 2005 και 2007 πριν να μειωθεί κατά την περίοδο έως την ΠΕ. Γενικά, η παραγωγή μειώθηκε κατά 12 % κατά την εξεταζόμενη περίοδο. Η συνολική παραγωγή κατά την ΠΕ κυμάνθηκε μεταξύ 30 000 και 40 000 τόνων. (63) Ως αποτέλεσμα της μείωσης των όγκων παραγωγής, η χρησιμοποίηση της παραγωγικής ικανότητας μειώθηκε κατά 15 % κατά την εξεταζόμενη περίοδο. Πίνακας 4 2005 2006 2007 2008 ΠΕ Παραγωγική ικανότητα Δείκτης 100 100 104 104 104 Όγκος παραγωγής Δείκτης 100 104 105 84 88 Χρησιμοποίηση της παραγωγικής ικανότητας Δείκτης 100 104 101 81 85 Πηγή: Απαντήσεις στο ερωτηματολόγιο. 4.2. Όγκος πωλήσεων, μερίδιο αγοράς και μέσες τιμές μονάδας στην Ένωση (64) Οι πωλήσεις σε όγκο του υπό εξέταση προϊόντος από τον ενωσιακό κλάδο παραγωγής σε μη συνδεδεμένους πελάτες στην αγορά της Ένωσης παρέμειναν σε παρόμοια επίπεδα από το 2005 έως το 2007 και στη συνέχεια μειώθηκαν κατά 13 εκατοστιαίες μονάδες. Κατά την εξεταζόμενη περίοδο σημειώθηκε μείωση στον όγκο πωλήσεων κατά 21 %. (65) Το μερίδιο αγοράς του ενωσιακού κλάδου μειώθηκε κατά την εξεταζόμενη περίοδο, από 74,9 % το 2005 το 64,7 % κατά την ΠΕ. (66) Οι μέσες τιμές πώλησης σε μη συνδεδεμένους πελάτες στην ενωσιακή αγορά μειώθηκαν κατά 12 % κατά την εξεταζόμενη περίοδο. Από το 2006 έως το 2008 οι μέσες τιμές πώλησης έμειναν σε παρόμοια επίπεδα, αλλά στη συνέχεια μειώθηκαν κατά 9 % κατά την ΠΕ. Πίνακας 5 2005 2006 2007 2008 ΠΕ Όγκοι πώλησης Δείκτης 100 104 99 86 79 Μερίδιο αγοράς του ΕΚΠ 74,9 % 73,4 % 66,5 % 61,4 % 64,7 % Δείκτης 100 98 89 82 86 Μέσες τιμές Δείκτης 100 97 97 97 88 Πηγή: Απαντήσεις σε ερωτηματολόγια 4.3. Αποθέματα (67) Κατά την εξεταζόμενη περίοδο, τα αποθέματα μειώθηκαν κατά 37 %. Στο τέλος της ΠΕ, το επίπεδο αποθεμάτων κυμαινόταν μεταξύ 1 000 και 5 000 τόνων. Πίνακας 6 2005 2006 2007 2008 ΠΕ Αποθέματα Δείκτης 100 92 120 92 63 Πηγή: Απαντήσεις σε ερωτηματολόγια 4.4. Αποδοτικότητα, επενδύσεις, απόδοση των επενδύσεων και ταμειακή ροή (68) Οι πωλήσεις του ΕΚΠ του ομοειδούς προϊόντος στην αγορά της Ένωσης ήταν αποδοτικές κατά την εξεταζόμενη περίοδο, αλλά η αποδοτικότητα μειώθηκε δραματικά από το 2005 έως την ΠΕ. (69) Παρόλο που οι επενδύσεις συνεχίστηκαν κατά την περίοδο μεταξύ 2005 και 2007, με μείωση το 2006, μειώθηκαν δραστικά το 2008 και κατά την ΠΕ. Κατά την εξεταζόμενη περίοδο οι επενδύσεις μειώθηκαν κατά 76 %. (70) Σε παρόμοια τάση, η απόδοση των επενδύσεων από την παραγωγή και την πώληση τους υπό εξέταση προϊόντος ήταν σταθερή από το 2005 έως το 2007, αλλά μειώθηκε το 2008 και κατά την ΠΕ (71) Όπως και με άλλους χρηματοοικονομικούς δείκτες, η ταμειακή ροή που δημιουργήθηκε από τον ΕΚΠ μειώθηκε κατά 51 % κατά την εξεταζόμενη περίοδο. Πίνακας 7 2005 2006 2007 2008 ΠΕ Αποδοτικότητα Δείκτης 100 90 86 52 19 Επενδύσεις Δείκτης 100 61 140 16 24 Απόδοση των επενδύσεων Δείκτης 100 100 100 60 21 Ταμειακή ροή Δείκτης 100 92 20 106 49 Πηγή: Απαντήσεις σε ερωτηματολόγια 4.5. Απασχόληση, παραγωγικότητα και μισθοί (72) Η απασχόληση αυξήθηκε ελαφρώς από το 2005 έως το 2007 και, στη συνέχεια, μειώθηκε το 2008 και την ΠΕ. Κατά την εξεταζόμενη περίοδο η απασχόληση μειώθηκε κατά 13 %. (73) Οι μισθοί μειώθηκαν κατά 6 % το 2006, αλλά επανήλθαν στα επίπεδα του 2005 το 2007 και, στη συνέχεια, αυξήθηκαν το 2008 και κατά την ΠΕ. Κατά την εξεταζόμενη περίοδο οι μισθοί αυξήθηκαν κατά 10 %. (74) Η παραγωγικότητα ανά εργαζόμενο παρέμεινε σταθερή κατά την εξεταζόμενη περίοδο, αυξανόμενη κατά 1 % από το 2005 έως την ΠΕ. Πίνακας 8 2005 2006 2007 2008 ΠΕ Απασχόληση Δείκτης 100 99 104 85 87 Μισθοί Δείκτης 100 94 100 104 110 Παραγωγικότητα Δείκτης 100 104 101 99 101 Πηγή: Απαντήσεις σε ερωτηματολόγια 4.6. Ανάπτυξη (75) Ενώ η ενωσιακή κατανάλωση μειώθηκε κατά 9 % κατά την εξεταζόμενη περίοδο, ο όγκος των πωλήσεων του ενωσιακού κλάδου παραγωγής μειώθηκε κατά 21 %. Αυτό οδήγησε σε μείωση του μεριδίου αγοράς του ενωσιακού κλάδου παραγωγής κατά την εξεταζόμενη περίοδο κατά 10 εκατοστιαίες μονάδες. 4.7. Μέγεθος του περιθωρίου ντάμπινγκ (76) Τα περιθώρια ντάμπινγκ για την Κίνα, που προσδιορίστηκαν ανωτέρω στην ενότητα για το ντάμπινγκ, είναι σημαντικά. Λαμβανομένων υπόψη των όγκων και των τιμών των εισαγωγών με ντάμπινγκ, η επίπτωση των περιθωρίων ντάμπινγκ δεν μπορεί να θεωρηθεί αμελητέα. 5. Συμπέρασμα σχετικά με τη ζημία (77) Οι περισσότεροι δείκτες ζημίας που αφορούν τον ενωσιακό κλάδο παραγωγής σημείωσαν αρνητική εξέλιξη κατά την εξεταζόμενη περίοδο. Οι δείκτες που αφορούν τις οικονομικές επιδόσεις του ΕΚΠ, όπως η απόδοση των επενδύσεων, η ταμειακή ροή και η αποδοτικότητα, επίσης σημείωσαν αρνητική εξέλιξη κατά την εξεταζόμενη περίοδο. (78) Από την έρευνα προέκυψε ότι οι κινεζικές εισαγωγές σε χαμηλές τιμές πραγματοποιούνταν σε τιμές χαμηλότερες των τιμών του ενωσιακού κλάδου παραγωγής σε ποσοστό έως και 29 % κατά την ΠΕ. Ο ΕΚΠ υπέστη μείωση στους όγκους πωλήσεων και μείωση του μεριδίου αγοράς (79) Βάσει των ανωτέρω, συνάγεται προσωρινά το συμπέρασμα ότι ο ενωσιακός κλάδος παραγωγής υπέστη σημαντική ζημία κατά την έννοια του άρθρου 3 παράγραφος 5 του βασικού κανονισμού. Ε. ΑΙΤΙΩΔΗΣ ΣΥΝΑΦΕΙΑ 1. Εισαγωγή (80) Σύμφωνα με το άρθρο 3 παράγραφοι 6 και 7 του βασικού κανονισμού, η Ευρωπαϊκή Επιτροπή εξέτασε εάν οι εισαγωγές σε τιμές ντάμπινγκ του ξηρού γλυκονικού νατρίου καταγωγής Κίνας προκάλεσαν ζημία στον ενωσιακό κλάδο παραγωγής σε βαθμό που να μπορεί να θεωρηθεί σημαντικός. Εξετάστηκαν επίσης άλλοι γνωστοί παράγοντες, πλην των εισαγωγών που αποτέλεσαν αντικείμενο ντάμπινγκ, οι οποίοι θα μπορούσαν να είχαν προξενήσει κατά το ίδιο χρονικό διάστημα ζημία στον ΕΚΠ, ούτως ώστε η ζημία που ενδεχομένως προκαλείται από τους εν λόγω λοιπούς παράγοντες να μην αποδοθεί στις εισαγωγές που αποτέλεσαν αντικείμενο ντάμπινγκ. 2. Επίπτωση των εισαγωγών που αποτελούν αντικείμενο ντάμπινγκ (81) Κατά την εξεταζόμενη περίοδο οι κινεζικές εισαγωγές σε χαμηλές τιμές που αποτέλεσαν αντικείμενο ντάμπινγκ αυξήθηκαν όσον αφορά τον όγκο κατά 77 %, γεγονός που είχε ως αποτέλεσμα αύξηση του ενωσιακού μεριδίου αγοράς από κινεζικές εισαγωγές ύψους 94 % κατά την ίδια περίοδο. Η μείωση των εισαγωγών από την Κίνα μεταξύ 2008 και της ΠΕ, συμπεριλαμβανομένης της απώλειας μεριδίου της αγοράς, δεν θεωρείται σημαντική σε σύγκριση με τη συνολική κατάσταση που παρατηρήθηκε κατά την εξεταζόμενη περίοδο. (82) Αυτή η αύξηση στις εισαγωγές από την Κίνα κατά την εξεταζόμενη περίοδο συνέπεσε με πτωτική τάση στους περισσότερους δείκτες ζημίας του ΕΚΠ. Ο ΕΚΠ υπέστη μείωση πωλήσεων τόσο όσον αφορά τον όγκο όσο και την αξία στην αγορά της Ένωσης, με αποτέλεσμα απώλεια μεριδίου αγοράς 10 εκατοστιαίων μονάδων κατά την εξεταζόμενη περίοδο όπως αναφέρθηκε ανωτέρω στην αιτιολογική σκέψη 65. Η πώληση σε τιμές χαμηλότερες από τις ενωσιακές από τις κινεζικές εισαγωγές σε τιμές ντάμπινγκ εμπόδισαν τον ΕΚΠ να διατηρήσει τα επίπεδα τιμών του στην αγορά της Ένωσης. Αυτό οδήγησε σε σημαντική μείωση της αποδοτικότητας κάτω από επίπεδα που θα άφηναν περιθώρια για τις αναγκαίες επενδύσεις. (83) Με βάση τα παραπάνω, συνάγεται προσωρινά το συμπέρασμα ότι οι εισαγωγές από την Κίνα σε χαμηλές τιμές που αποτελούν αντικείμενο ντάμπινγκ, οι οποίες πραγματοποιήθηκαν σε τιμές πολύ χαμηλότερες των τιμών που εφάρμοσε ο ενωσιακός κλάδος παραγωγής κατά την εξεταζόμενη περίοδο, αποτέλεσαν καθοριστικό παράγοντα της ζημίας που υπέστη ο ενωσιακός κλάδος παραγωγής, η οποία αντανακλάται στην κακή οικονομική του κατάσταση και στην επιδείνωση των άλλων δεικτών ζημίας κατά την εξεταζόμενη περίοδο, καθώς και στην απώλεια μεριδίου αγοράς. 3. Επίπτωση άλλων παραγόντων 3.1. Εισαγωγές από άλλες τρίτες χώρες (84) Οι εισαγωγές από τρίτες χώρες που δεν συμμετείχαν στην εν λόγω έρευνα μειώθηκαν κατά 23 % κατά την εξεταζόμενη περίοδο με αποτέλεσμα απώλεια μεριδίου αγοράς 2 εκατοστιαίων μονάδων κατά την εξεταζόμενη περίοδο. Οι τιμές των εν λόγω εισαγωγών αυξήθηκαν κατά 102 % κατά την εξεταζόμενη περίοδο. (85) Οι τάσεις στους όγκους και στις τιμές εισαγωγών από άλλες τρίτες χώρες κατά την εξεταζόμενη περίοδο ήταν ως εξής: Πίνακας 9 Άλλες τρίτες χώρες 2005 2006 2007 2008 ΠΕ Συνολικές άλλες εισαγωγές σε όγκο (σε τόνους) 2 210 1 566 1 502 1 867 1 709 Δείκτης 100 71 68 84 77 Μέση τιμή άλλων εισαγωγών (ευρώ/τόνο) 914 1 275 1 305 1 680 1 844 Δείκτης 100 140 143 184 202 Πηγή: Προσαρμοσμένα στοιχεία της Eurostat (86) Οι όγκοι εισαγωγών από άλλες τρίτες χώρες μειώθηκαν κατά 23 % κατά την εξεταζόμενη περίοδο, ενώ οι τιμές εισαγωγών διπλασιάστηκαν κατά την ίδια περίοδο. Οι τιμές εισαγωγών από άλλες τρίτες χώρες ήταν σημαντικά πάνω από τις τιμές πωλήσεων του ΕΚΠ κατά τη διάρκεια της συνολικής εξεταζόμενης περιόδου. Στο πλαίσιο αυτό, συνήχθη προσωρινά το συμπέρασμα ότι οι εισαγωγές από άλλες τρίτες χώρες δεν διέσπασαν την αιτιώδη συνάφεια μεταξύ του ντάμπινγκ που διαπιστώθηκε και της ουσιαστικής ζημίας που προκάλεσαν οι εισαγωγές που αποτέλεσαν αντικείμενο ντάμπινγκ από την Κίνα στον ενωσιακό κλάδο παραγωγής. 3.2. Εξαγωγικές επιδόσεις του κλάδου παραγωγής της Ένωσης (87) Κατά τη διάρκεια της εξεταζόμενης περιόδου οι πωλήσεις εξαγωγών από τον ΕΚΠ μειώθηκαν κατά 10 % και οι τιμές αυξήθηκαν κατά 8 %. (88) Με βάση τα ανωτέρω, θεωρείται ότι οι εξαγωγικές πωλήσεις του ΕΚΠ σε άλλες τρίτες χώρες δεν μπόρεσαν να διασπάσουν την αιτιώδη συνάφεια μεταξύ των εισαγωγών που αποτέλεσαν αντικείμενο ντάμπινγκ από την Κίνα και της ουσιαστικής ζημίας που προκάλεσαν. 3.3. Δεσμευμένη χρήση (89) Κατά τη διάρκεια της εξεταζόμενης περιόδου η δεσμευμένη χρήση από τον ΕΚΠ αυξήθηκε κατά 56 %, όπως φαίνεται στον ακόλουθο πίνακα: Πίνακας 10 2005 2006 2007 2008 ΠΕ Δεσμευμένη χρήση Δείκτης 100 126 115 148 156 Πηγή: Απαντήσεις σε ερωτηματολόγια (90) Ωστόσο, σημειώνεται ότι ο ΕΚΠ εξακολουθούσε να έχει εφεδρική παραγωγική ικανότητα που κυμαινόταν μεταξύ 10 000 και 20 000 τόνων. Αυτό σημαίνει ότι μια μεταστροφή σε δεσμευμένη χρήση μπορεί να θεωρηθεί ως επιχειρηματική απάντηση κατά των εισαγωγών από την Κίνα που αποτελούν αντικείμενο ντάμπινγκ, καθώς μπορεί να είναι πιο επικερδής η παραγωγή κατάντη προϊόντων, δεδομένων των χαμηλών επιπέδων τιμών του γλυκονικού νατρίου. Το γεγονός ότι εξακολουθεί να είναι διαθέσιμη σημαντική εφεδρική παραγωγική ικανότητα γλυκονικού νατρίου δείχνει ότι ο ΕΚΠ δεν αναζητά την οριστική μεταστροφή της παραγωγής στα κατάντη προϊόντα και ότι η παραγωγή κατάντη προϊόντων μπορεί να θεωρηθεί ως μέτρο άμυνας κατά των εισαγωγών που αποτελούν αντικείμενο ντάμπινγκ. (91) Συνεπώς, θεωρείται ότι η αύξηση της δεσμευμένης χρήσης δεν διέσπασε την αιτιώδη συνάφεια μεταξύ των εισαγωγών από την Κίνα που αποτελούν αντικείμενο ντάμπινγκ και της ουσιαστικής ζημίας που υπέστη ο ΕΚΠ. 3.4. Εξέλιξη της κατανάλωσης της ΕΕ (92) Σημειώνεται ότι η κατανάλωση της ΕΕ μειώθηκε κατά 9 % κατά τη διάρκεια της εξεταζόμενης περιόδου και αυτό μπορεί να θεωρηθεί ως συνέπεια της συνεχιζόμενης οικονομικής κάμψης. Συνεπώς, εξετάστηκε κατά πόσον η μείωση της κατανάλωσης μπορεί να είχε επίδραση στη ζημιογόνο κατάσταση του ΕΚΠ. (93) Ωστόσο, ο όγκος πωλήσεων του ΕΚΠ μειώθηκε σε πολύ μεγαλύτερο βαθμό, δηλ. κατά 21 %, ενώ οι κινεζικές εισαγωγές αυξήθηκαν κατά 77 % κατά τη διάρκεια της ίδιας περιόδου. Αναφορικά με το μερίδιο αγοράς, μπορούν να παρατηρηθούν οι ίδιες τάσεις. Ο ΕΚΠ έχασε περίπου 10 εκατοστιαίες μονάδες του μεριδίου του αγοράς, ενώ οι κινεζικές εισαγωγές σχεδόν διπλασίασαν το δικό τους, από 12,8 % το 2005 έως 24,9 % την ΠΕ. (94) Έχοντας υπόψη τα ανωτέρω, συμπεραίνεται προσωρινά ότι η μείωση της κατανάλωσης της ΕΕ δεν μπορεί να θεωρηθεί αφεαυτής ως αιτία διάσπασης της αιτιώδους συνάφειας μεταξύ των εισαγωγών από την Κίνα που αποτελούν αντικείμενο ντάμπινγκ και της ουσιαστικής ζημίας που υπέστη ο ΕΚΠ. 4. Συμπεράσματα σχετικά με την αιτιώδη συνάφεια (95) Η ανωτέρω ανάλυση απέδειξε ότι υπήρξε σημαντική αύξηση του όγκου και του μεριδίου αγοράς των εισαγωγών που αποτελούν αντικείμενο ντάμπινγκ καταγωγής Κίνας κατά την εξεταζόμενη περίοδο μαζί με τιμές σημαντικά χαμηλότερες από τις ενωσιακές. Η αύξηση αυτή του μεριδίου αγοράς των εισαγωγών σε χαμηλές τιμές από την Κίνα συνέπεσε με μείωση του μεριδίου αγοράς του ενωσιακού κλάδου παραγωγής, η οποία, μαζί με την πίεση προς τα κάτω που ασκήθηκε στις τιμές, οδήγησε, μεταξύ άλλων, σε επιδείνωση του ενωσιακού κλάδου παραγωγής κατά την εξεταζόμενη περίοδο. Από την άλλη πλευρά, η εξέταση των λοιπών παραγόντων που θα μπορούσαν να είχαν προκαλέσει ζημία στον ενωσιακό κλάδο παραγωγής κατέδειξε ότι κανένας εξ αυτών δεν μπορούσε να έχει σημαντικό αρνητικό αντίκτυπο. (96) Με βάση την ανωτέρω ανάλυση κατά την οποία διαχωρίστηκαν σαφώς οι επιπτώσεις όλων των γνωστών παραγόντων στην κατάσταση του ενωσιακού κλάδου παραγωγής από τις ζημιογόνες επιπτώσεις των εισαγωγών με ντάμπινγκ, συνάγεται προσωρινά το συμπέρασμα ότι οι εισαγωγές από την Κίνα προκάλεσαν σημαντική ζημία στον ενωσιακό κλάδο παραγωγής κατά την έννοια του άρθρου 3 παράγραφος 6 του βασικού κανονισμού. ΣΤ. ΣΥΜΦΕΡΟΝ ΤΗΣ ΕΝΩΣΗΣ 1. Προκαταρκτική παρατήρηση (97) Σύμφωνα με το άρθρο 21 του βασικού κανονισμού, η Ευρωπαϊκή Επιτροπή εξέτασε, παρά το συμπέρασμα σχετικά με το επιζήμιο ντάμπινγκ, κατά πόσο υπήρξαν επιτακτικοί λόγοι που θα οδηγούσαν στο συμπέρασμα ότι δεν είναι προς το συμφέρον της Ένωσης η λήψη μέτρων αντιντάμπινγκ στη συγκεκριμένη υπόθεση. Ο προσδιορισμός του συμφέροντος της Ένωσης βασίστηκε σε εκτίμηση του συμφέροντος όλων των φορέων, δηλαδή, του ενωσιακού κλάδου παραγωγής, των εισαγωγέων και των χρηστών του υπό εξέταση προϊόντος. 2. Ενωσιακός κλάδος παραγωγής 2.1. Επιπτώσεις της επιβολής/της μη επιβολής μέτρων στον ενωσιακό κλάδο παραγωγής (98) Όπως επεξηγήθηκε ανωτέρω, λόγω των εισαγωγών που αποτελούν αντικείμενο ντάμπινγκ, προκλήθηκε ζημία με τη μορφή σημαντικής μείωσης του όγκου πωλήσεων και τιμών, που με τη σειρά του είχε ως αποτέλεσμα την επιδείνωση της κατάστασης του ΕΚΠ. Αναμένεται ότι, κατόπιν της επιβολής των δασμών αντιντάμπινγκ, οι όγκοι και οι τιμές ξηρού γλυκονικού νατρίου που πωλείται από τον ΕΚΠ θα αυξηθούν και αυτό, συνεπώς, θα έδινε τη δυνατότητα στον ΕΚΠ να επιτύχει ένα αποδεκτό επίπεδο αποδοτικότητας. (99) Αναμένεται ότι η επιβολή μέτρων θα αποκαταστήσει συνθήκες θεμιτού ανταγωνισμού στην αγορά. Επισημαίνεται ότι η μείωση των κερδών του ενωσιακού κλάδου παραγωγής είναι αποτέλεσμα της δυσκολίας του να ανταγωνιστεί τις εισαγωγές χαμηλών τιμών καταγωγής της Κίνας που αποτελούν αντικείμενο ντάμπινγκ. Η επιβολή μέτρων αντιντάμπινγκ είναι πιθανό να οδηγήσει τον ενωσιακό κλάδο παραγωγής σε ανάκτηση τουλάχιστον μέρους του απολεσθέντος μεριδίου αγοράς με επακόλουθο θετικό αντίκτυπο στην αποδοτικότητα. (100) Εάν δεν ληφθούν μέτρα, είναι πιθανή η περαιτέρω επιδείνωση του ΕΚΠ. Οι επιπτώσεις συρρίκνωσης των τιμών που έχουν οι εισαγωγές που αποτέλεσαν αντικείμενο ντάμπινγκ θα συνέχιζαν να ματαιώνουν όλες τις προσπάθειες που έκανε ο ΕΚΠ για να ανακτήσει ένα επαρκές επίπεδο αποδοτικότητας. Η μη λήψη μέτρων θα έθετε σε κίνδυνο τη μακροπρόθεσμη παρουσία του ενωσιακού κλάδου παραγωγής. (101) Συμπερασματικά, αναμένεται ότι τα μέτρα θα έχουν ως αποτέλεσμα να δώσουν στον ενωσιακό κλάδο παραγωγής την ευκαιρία να ανακάμψει από το επιζήμιο ντάμπινγκ που διαπιστώθηκε κατά την παρούσα έρευνα. 3. Εισαγωγείς/Έμποροι (102) Ερωτηματολόγια απεστάλησαν σε πέντε εισαγωγείς. Κανένας από αυτούς δεν συνεργάστηκε με την έρευνα. (103) Στο πλαίσιο των συνθηκών αυτών, συνήχθη προσωρινά το συμπέρασμα ότι, κατά πάσα πιθανότητα, οι τυχόν επιπτώσεις των μέτρων αντιντάμπινγκ δεν θα επηρεάσουν σημαντικά τους εισαγωγείς/εμπόρους. 4. Χρήστες (104) Αποστάλθηκαν ερωτηματολόγια σε 23 χρήστες. Ωστόσο, μόνον τέσσερις χρήστες συνεργάστηκαν στην έρευνα, από τους οποίους μόνον τρεις χρησιμοποιούσαν και εισήγαγαν απευθείας το οικείο προϊόν από την Κίνα. Οι άμεσες εισαγωγές αυτών των τριών συνεργαζόμενων χρηστών αντιστοιχούσαν στο 10 % των συνολικών εισαγωγών ξηρού γλυκονικού νατρίου από την Κίνα κατά την ΠΕ. Ο τέταρτος συνεργαζόμενος χρήστης δεν χρησιμοποιούσε το οικείο προϊόν που εισάγονταν από την Κίνα. (105) Αυτοί οι τέσσερις χρήστες, στη Γερμανία, τη Γαλλία και το ΗΒ, δραστηριοποιούνται στη χημική βιομηχανία, παράγοντας ευρεία ποικιλία προϊόντων, ορισμένοι χρησιμοποιώντας το γλυκονικό νάτριο ως πρώτη ύλη. Κατά μέσο όρο, το γλυκονικό νάτριο δεν αντιπροσωπεύει σημαντικό μέρος του κόστους παραγωγής. Γενικά, η μέγιστη επίδραση του δασμού αντιντάμπινγκ που προτείνεται, με την υπόθεση ότι οι αυξήσεις τιμών δεν μπορούν να μετακυλιστούν στον τελικό καταναλωτή, εκτιμήθηκε ότι είναι πολύ χαμηλή. Πρέπει επίσης να σημειωθεί ότι ο κύκλος εργασιών αυτών των εταιρειών για προϊόντα που χρησιμοποιούν γλυκονικό νάτριο ήταν χαμηλότερος από το 5 % του συνολικού κύκλου εργασιών τους. (106) Στο πλαίσιο των ανωτέρω, συνήχθη προσωρινά το συμπέρασμα ότι, με βάση τις πληροφορίες που δόθηκαν, κατά πάσα πιθανότητα, οι τυχόν επιπτώσεις των μέτρων αντιντάμπινγκ δεν θα επηρεάσουν σημαντικά τους χρήστες. 5. Συμπέρασμα σχετικά με το ενωσιακό συμφέρον (107) Λαμβανομένων υπόψη των ανωτέρω, συνάγεται προσωρινά το συμπέρασμα ότι δεν υφίστανται αποχρώντες λόγοι για τους οποίους δεν θα πρέπει να επιβληθούν δασμοί αντιντάμπινγκ. Ζ. ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ 1. Επίπεδο εξάλειψης της ζημίας (108) Με βάση τα συμπεράσματα που έχουν συναχθεί σχετικά με την πρακτική ντάμπινγκ, τη ζημία που προέκυψε, την αιτιώδη συνάφεια και το συμφέρον της Ένωσης, κρίνεται σκόπιμο να επιβληθούν προσωρινά μέτρα ώστε να αποφευχθεί η πρόκληση περαιτέρω ζημίας στον ενωσιακό κλάδο παραγωγής από τις εισαγωγές που αποτελούν αντικείμενο ντάμπινγκ. (109) Για να καθοριστεί το επίπεδο των μέτρων αυτών, ελήφθησαν υπόψη τα περιθώρια ντάμπινγκ που διαπιστώθηκαν και το ποσό του δασμού που είναι αναγκαίο για να εξαλειφθεί η ζημία που υπέστη ο κλάδος παραγωγής της Ένωσης. (110) Κατά τον υπολογισμό του δασμού που είναι απαραίτητος για την εξάλειψη των επιπτώσεων του ζημιογόνου ντάμπινγκ, θεωρήθηκε ότι τα τυχόν μέτρα θα έπρεπε να επιτρέπουν στον κλάδο παραγωγής της Ένωσης να καλύψει το κόστος παραγωγής του και να πραγματοποιήσει προ του φόρου κέρδος το οποίο θα μπορούσε εύλογα να επιτευχθεί από παρόμοιο κλάδο παραγωγής υπό κανονικούς όρους ανταγωνισμού, δηλαδή εάν δεν είχαν πραγματοποιηθεί εισαγωγές σε τιμές ντάμπινγκ, επί των πωλήσεων του ομοειδούς προϊόντος στην Ένωση. Το περιθώριο προ φόρου κέρδους που αναφέρεται στην καταγγελία, θεωρήθηκε ότι είναι εύλογο και χρησιμοποιήθηκε για τον σκοπό αυτό. (111) Με βάση αυτά, υπολογίστηκε μια μη ζημιογόνος τιμή για τον ΕΚΠ για το ομοειδές προϊόν. Η μη ζημιογόνος τιμή καθορίστηκε με την προσθήκη του ανωτέρω περιθωρίου κέρδους στο κόστος παραγωγής. (112) Εν συνεχεία, καθορίστηκε η αναγκαία αύξηση της τιμής με βάση τη σύγκριση μεταξύ, αφενός, της προσαρμοσμένης μέσης σταθμισμένης τιμής εισαγωγής, όπως καθορίστηκε για τον υπολογισμό του βαθμού εφαρμογής τιμών αισθητά χαμηλότερων από τις ενωσιακές, και, αφετέρου, της μέσης σταθμισμένης μη ζημιογόνου τιμής του ομοειδούς προϊόντος που πωλεί ο ενωσιακός κλάδος παραγωγής στην αγορά της Ένωσης. Οι τυχόν διαφορές που προέκυψαν από την εν λόγω σύγκριση εκφράστηκαν στη συνέχεια ως ποσοστό της συνολικής αξίας εισαγωγής CIF. (113) Αναφορικά με τον υπολογισμό του επιπέδου εξάλειψης της ζημίας που εφαρμόζεται σε εθνική κλίμακα για όλους τους άλλους παραγωγούς-εξαγωγείς της Κίνας, θα πρέπει να υπενθυμιστεί ότι το επίπεδο συνεργασίας ήταν χαμηλό. Συνεπώς, αυτό το περιθώριο ζημίας υπολογίστηκε χρησιμοποιώντας στοιχεία από την καταγγελία που επικαιροποιήθηκαν στην ΠΕ. 2. Προσωρινά μέτρα (114) Με βάση τα ανωτέρω, θεωρείται ότι, σύμφωνα με το άρθρο 7 παράγραφος 2 του βασικού κανονισμού, πρέπει να επιβληθούν στις εισαγωγές καταγωγής Κίνας προσωρινά μέτρα αντιντάμπινγκ ίσα με το χαμηλότερο από τα διαπιστωθέντα περιθώρια ζημίας και ντάμπινγκ, σύμφωνα με τον κανόνα του χαμηλότερου δασμού. (115) Οι προτεινόμενοι δασμοί αντιντάμπινγκ είναι οι ακόλουθοι: Εταιρεία Περιθώριο εξάλειψης της ζημίας Περιθώριο ντάμπινγκ Συντελεστής δασμού αντιντάμπινγκ Shandong Kaison Biochemical Co., Ltd 29,9 % 5,6 % 5,6 % Qingdao Kehai Biochemistry Co. Ltd 27,3 % 51,1 % 27,3 % Όλες οι άλλες εταιρείες 53,4 % 79,2 % 53,4 % (116) Οι ατομικοί συντελεστές δασμών αντιντάμπινγκ των εταιρειών που αναφέρονται στον παρόντα κανονισμό καθορίστηκαν βάσει των πορισμάτων της παρούσας έρευνας. Οι δασμοί αυτοί αντιπροσωπεύουν λοιπόν την κατάσταση που διαπιστώθηκε κατά τη διάρκεια της έρευνας όσον αφορά τις εν λόγω εταιρείες. Αυτοί οι συντελεστές δασμού (σε αντίθεση με το δασμό σε επίπεδο χώρας που ισχύει για «όλες τις άλλες εταιρείες») ισχύουν, κατά συνέπεια, αποκλειστικά για τις εισαγωγές προϊόντων που προέρχονται από την οικεία χώρα και παράγονται από τις εταιρείες, και ως εκ τούτου, από τις αναφερόμενες συγκεκριμένες νομικές οντότητες. Τα εισαγόμενα προϊόντα που παράγονται από οποιαδήποτε άλλη εταιρεία η οποία δεν αναφέρεται ρητώς στο διατακτικό του εν λόγω κανονισμού με την επωνυμία και τη διεύθυνσή της, συμπεριλαμβανομένων των οντοτήτων που συνδέονται με τις εταιρείες που αναφέρονται ρητώς, δεν μπορούν να επωφεληθούν από αυτούς τους συντελεστές και υπόκεινται στο δασμολογικό συντελεστή που ισχύει για «όλες τις άλλες εταιρείες». (117) Οποιοδήποτε αίτημα για την εφαρμογή των εν λόγω ατομικών συντελεστών δασμών αντιντάμπινγκ για μεμονωμένες εταιρείες (π.χ. κατόπιν αλλαγής της επωνυμίας του φορέα ή μετά τη δημιουργία νέου φορέα παραγωγής ή πωλήσεων) πρέπει να απευθύνεται αμελλητί στην Επιτροπή (3) μαζί με όλες τις σχετικές πληροφορίες, ιδίως για οποιαδήποτε αλλαγή των δραστηριοτήτων της εταιρείας που σχετίζεται με την παραγωγή και τις εγχώριες ή τις εξαγωγικές πωλήσεις και που συνδέεται π.χ. με την εν λόγω αλλαγή επωνυμίας ή με την μεταβολή των φορέων παραγωγής και πωλήσεων. Ενδεχομένως, ο κανονισμός τροποποιείται με την επικαιροποίηση του καταλόγου των εταιρειών που τυγχάνουν ατομικών δασμών. (118) Για να εξασφαλιστεί η ορθή επιβολή του δασμού αντιντάμπινγκ, το επίπεδο υπόλοιπου δασμού δεν πρέπει να εφαρμόζεται μόνον στους μη συνεργαζόμενους παραγωγούς-εξαγωγείς, αλλά επίσης και στους παραγωγούς εκείνους οι οποίοι δεν είχαν πραγματοποιήσει εξαγωγές στην Ένωση του υπό εξέταση προϊόντος κατά την ΠΕ. 3. Ειδική παρακολούθηση (119) Για να ελαχιστοποιηθούν οι κίνδυνοι καταστρατήγησης λόγω της μεγάλης διαφοράς μεταξύ των δασμολογικών συντελεστών, κρίνεται ότι, στην περίπτωση αυτή, απαιτούνται ειδικά μέτρα που να εξασφαλίζουν την ορθή εφαρμογή των δασμών αντιντάμπινγκ. Τα ειδικά αυτά μέτρα περιλαμβάνουν τα εξής: (120) την υποβολή, στις τελωνειακές αρχές των κρατών μελών, έγκυρου εμπορικού τιμολογίου, το οποίο πρέπει να συμφωνεί με τις απαιτήσεις που ορίζονται στο παράρτημα του παρόντος κανονισμού. Οι εισαγωγές που δεν συνοδεύονται από αυτό το τιμολόγιο υπόκεινται στον υπολειπόμενο δασμό αντιντάμπινγκ που ισχύει για όλους τους άλλους εξαγωγείς. (121) Εάν οι εξαγωγές από τις εταιρείες που επωφελούνται από χαμηλότερους ατομικούς συντελεστές δασμού αυξηθούν σημαντικά σε όγκο μετά την επιβολή των εν λόγω μέτρων, αυτή καθαυτή η αύξηση του όγκου θα μπορούσε να θεωρηθεί ότι συνιστά μεταβολή του εμπορικού πλαισίου, λόγω της επιβολής μέτρων κατά την έννοια του άρθρου 13 παράγραφος 1 του βασικού κανονισμού. Σε αυτές τις περιπτώσεις και με τον όρο ότι πληρούνται οι απαιτούμενες προϋποθέσεις, ενδέχεται να πραγματοποιηθεί έρευνα κατά της καταστρατήγησης. Η έρευνα αυτή θα μπορούσε, μεταξύ άλλων, να εξετάσει την ανάγκη κατάργησης των ατομικών συντελεστών δασμών και τη συνακόλουθη επιβολή δασμού σε επίπεδο χώρας. Η. ΤΕΛΙΚΗ ΔΙΑΤΑΞΗ (122) Για λόγους ορθής διαχείρισης, πρέπει να καθοριστεί το χρονικό διάστημα εντός του οποίου τα ενδιαφερόμενα μέρη που αναγγέλθηκαν εντός της προθεσμίας που καθορίστηκε στην ανακοίνωση για την έναρξη διαδικασίας μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, πρέπει να αναφερθεί ότι τα συμπεράσματα σχετικά με την επιβολή δασμών αντιντάμπινγκ για τους σκοπούς του παρόντος κανονισμού είναι προσωρινά και ίσως χρειαστεί να επανεξεταστούν για τυχόν επιβολή οριστικού δασμού, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 1. Επιβάλλεται προσωρινός δασμός αντιντάμπινγκ στις εισαγωγές ξηρού γλυκονικού νατρίου με αριθμό τελωνειακής ένωσης και στατιστικών (CUS) 0023277-9 και αριθμό μητρώου Chemical Abstracts Service (CAS) 527-07-1, που σήμερα υπάγεται στον κωδικό ΣΟ ex 2918 16 00 (κωδικός TARIC 2918160010), καταγωγής Λαϊκής Δημοκρατίας της Κίνας. 2. Ο συντελεστής του δασμού αντιντάμπινγκ που εφαρμόζεται στην καθαρή τιμή «ελεύθερο στα σύνορα της Ένωσης», πριν από την επιβολή δασμού, για τα προϊόντα που περιγράφονται στην παράγραφο 1 και παράγονται από τις εταιρείες που απαριθμούνται κατωτέρω, καθορίζεται ως εξής: Εταιρεία Δασμός Πρόσθετοι κωδικοί TARIC Shandong Kaison Biochemical Co., Ltd 5,6 % A972 Qingdao Kehai Biochemistry Co. Ltd 27,3 % A973 Όλες οι άλλες εταιρείες 53,4 % A999 3. Η επιβολή του ατομικού συντελεστή δασμού που ορίζεται για τις εταιρείες της παραγράφου 2 εξαρτάται από την προσκόμιση στις τελωνειακές αρχές των κρατών μελών έγκυρου εμπορικού τιμολογίου που πρέπει να πληροί τις απαιτήσεις του παραρτήματος. Εάν δεν προσκομίζεται το τιμολόγιο αυτό, επιβάλλεται ο συντελεστής δασμού που ισχύει για όλες τις άλλες εταιρείες. 4. Η θέση σε ελεύθερη κυκλοφορία στην Ένωση του προϊόντος που αναφέρεται στην παράγραφο 1 υπόκειται στην παροχή εγγύησης που ισοδυναμεί με το ποσό του προσωρινού δασμού. 5. Εκτός εάν ορίζεται διαφορετικά, εφαρμόζονται οι διατάξεις που ισχύουν για τους τελωνειακούς δασμούς. Άρθρο 2 Με την επιφύλαξη του άρθρου 20 του κανονισμού (ΕΚ) αριθ. 1225/2009, τα ενδιαφερόμενα μέρη δύνανται να ζητήσουν την κοινοποίηση των ουσιωδών πραγματικών περιστατικών και του σκεπτικού, βάσει των οποίων θεσπίστηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού. Σύμφωνα με το άρθρο 21 παράγραφος 4 του κανονισμού (ΕΚ) αριθ. 1225/2009, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός προθεσμίας ενός μηνός από την ημερομηνία έναρξης ισχύος του. Άρθρο 3 Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Το άρθρο 1 του παρόντος κανονισμού εφαρμόζεται για μία περίοδο έξι μηνών. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 3 Μαΐου 2010.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 511/2011 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ της 11ης Μαΐου 2011 για την εφαρμογή της διμερούς ρήτρας διασφάλισης της συμφωνίας ελεύθερων συναλλαγών μεταξύ της Ευρωπαϊκής Ένωσης και των κρατών μελών της και της Δημοκρατίας της Κορέας ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2, Έχοντας υπόψη την πρόταση της Ευρωπαϊκής Επιτροπής, Μετά τη διαβίβαση του σχεδίου νομοθετικής πράξης στα εθνικά κοινοβούλια, Αποφασίζοντας σύμφωνα με τη συνήθη νομοθετική διαδικασία (1), Εκτιμώντας τα ακόλουθα: (1) Στις 23 Απριλίου 2007 το Συμβούλιο εξουσιοδότησε την Επιτροπή να αρχίσει διαπραγματεύσεις για μια συμφωνία ελεύθερων συναλλαγών με τη Δημοκρατία της Κορέας («Κορέα») εξ ονόματος της Ένωσης και των κρατών μελών της. (2) Οι διαπραγματεύσεις αυτές ολοκληρώθηκαν και η συμφωνία ελεύθερων συναλλαγών μεταξύ της Ευρωπαϊκής Ένωσης και των κρατών μελών της και της Δημοκρατίας της Κορέας (στο εξής «η συμφωνία») υπεγράφη στις 6 Οκτωβρίου 2010 (2), εγκρίθηκε από το Ευρωπαϊκό Κοινοβούλιο στις 17 Φεβρουαρίου 2011 (3) και πρόκειται να τεθεί σε εφαρμογή όπως προβλέπεται από το άρθρο 15.10 της συμφωνίας. (3) Είναι αναγκαίο να θεσπιστούν οι διαδικασίες εφαρμογής ορισμένων διατάξεων της συμφωνίας όσον αφορά τις ρήτρες διασφάλισης. (4) Θα πρέπει να οριστούν οι έννοιες της «σοβαρής ζημίας», του «κινδύνου πρόκλησης σοβαρής ζημίας» και της «μεταβατικής περιόδου» που αναφέρονται στο άρθρο 3.5 της συμφωνίας. (5) Το ενδεχόμενο μέτρων διασφάλισης μπορεί να εξεταστεί μόνο εάν το υπό εξέταση προϊόν εισάγεται στην Ένωση σε τόσο αυξημένες ποσότητες και υπό τέτοιες συνθήκες, ώστε να προκαλείται ή να υπάρχει κίνδυνος να προκληθεί σοβαρή ζημία στους παραγωγούς της Ένωσης οι οποίοι παράγουν ομοειδή ή ευθέως ανταγωνιστικά προϊόντα, όπως ορίζεται στο άρθρο 3.1 της συμφωνίας. (6) Τα μέτρα διασφάλισης πρέπει να λαμβάνουν μία από τις μορφές που αναφέρονται στο άρθρο 3.1 της συμφωνίας. (7) Τα καθήκοντα της παρακολούθησης και της επανεξέτασης της συμφωνίας, και, εάν χρειάζεται, η επιβολή μέτρων διασφάλισης πρέπει να επιτελούνται με τη μέγιστη δυνατή διαφάνεια. (8) Η Επιτροπή θα πρέπει να υποβάλλει ετήσια έκθεση για την εκτέλεση της συμφωνίας ελεύθερων συναλλαγών και την εφαρμογή των μέτρων διασφάλισης. (9) Πρέπει να υπάρχουν λεπτομερείς διατάξεις για την έναρξη της διαδικασίας. Η Επιτροπή πρέπει να λαμβάνει από τα κράτη μέλη πληροφορίες, συμπεριλαμβανομένων των διαθέσιμων αποδεικτικών στοιχείων, σχετικά με τυχόν τάσεις των εισαγωγών που ενδέχεται να επιβάλλουν την εφαρμογή μέτρων διασφάλισης. (10) Η αξιοπιστία των στατιστικών στοιχείων σχετικά με όλες τις εισαγωγές από την Κορέα στην Ένωση είναι συνεπώς ζωτικής σημασίας για να προσδιοριστεί κατά πόσον πληρούνται οι προϋποθέσεις για την εφαρμογή μέτρων διασφάλισης. (11) Σε ορισμένες περιπτώσεις, η αύξηση των εισαγωγών που επικεντρώνεται σε ένα ή περισσότερα κράτη μέλη ενδέχεται να προκαλέσει ή υπάρχει κίνδυνος να προκαλέσει από μόνη της σοβαρή ζημία στον ενωσιακό κλάδο παραγωγής. Σε περίπτωση που υπάρχει αύξηση εισαγωγών προϊόντων που συγκεντρώνεται σε ένα ή περισσότερα κράτη μέλη, η Επιτροπή μπορεί να εισαγάγει μέτρα προηγούμενης εποπτείας. Η Επιτροπή θα εξετάσει πλήρως πώς μπορεί το προϊόν που αποτελεί αντικείμενο της έρευνας και, κατά συνέπεια, ο κλάδος της Ένωσης που παράγει το ομοειδές προϊόν να οριστεί κατά τρόπο που θα προβλέπει την άσκηση πραγματικής προσφυγής, τηρώντας παράλληλα πλήρως τα κριτήρια δυνάμει του παρόντος κανονισμού και της συμφωνίας. (12) Εάν υπάρχουν επαρκή εκ πρώτης όψεως αποδεικτικά στοιχεία ώστε η έναρξη διαδικασίας να είναι δικαιολογημένη, η Επιτροπή, σύμφωνα με τις διατάξεις του άρθρου 3.2.2 της συμφωνίας, οφείλει να δημοσιεύσει ανακοίνωση στην Επίσημη Εφημερίδα της Ευρωπαϊκής Ένωσης. (13) Είναι σκόπιμο να προβλεφθούν λεπτομερείς διατάξεις για την έναρξη των ερευνών, για την πρόσβαση και για τον έλεγχο εκ μέρους των ενδιαφερόμενων μερών στις λαμβανόμενες πληροφορίες, για την ακρόαση των εμπλεκόμενων μερών καθώς και για την παροχή σε αυτά της δυνατότητας να υποβάλουν τις παρατηρήσεις τους, όπως ορίζεται στο άρθρο 3.2.2 της συμφωνίας. (14) Η Επιτροπή θα πρέπει να ενημερώνει εγγράφως την Κορέα για την έναρξη έρευνας και να πραγματοποιεί διαβούλευση με την Κορέα, όπως ορίζεται στο άρθρο 3.2.1 της συμφωνίας. (15) Είναι επίσης αναγκαίο, σύμφωνα με τα άρθρα 3.2 και 3.3 της συμφωνίας, να καθοριστούν προθεσμίες για την έναρξη των ερευνών και τον προσδιορισμό του κατά πόσον είναι ή δεν είναι ενδεδειγμένα τα μέτρα, προκειμένου να εξασφαλιστεί ταχεία αξιολόγηση αυτού του προσδιορισμού, ώστε να υπάρχει μεγαλύτερη ασφάλεια δικαίου για τους ενδιαφερόμενους οικονομικούς φορείς. (16) Θα πρέπει να διεξάγεται έρευνα πριν από την εφαρμογή κάθε μέτρου διασφάλισης, με την επιφύλαξη της δυνατότητας που έχει η Επιτροπή να λαμβάνει, σε επείγουσες περιπτώσεις, προσωρινά μέτρα, όπως αναφέρεται στο άρθρο 3.3 της συμφωνίας. (17) Τα μέτρα διασφάλισης πρέπει να εφαρμόζονται μόνο στο βαθμό και κατά το χρονικό διάστημα που είναι αναγκαία για την αποτροπή της πρόκλησης σοβαρής ζημίας και για τη διευκόλυνση της προσαρμογής. Πρέπει να καθοριστεί η μέγιστη περίοδος εφαρμογής των μέτρων διασφάλισης και θα πρέπει να θεσπιστούν ειδικές διατάξεις για την παράταση και την επανεξέταση αυτών των μέτρων, όπως αναφέρεται στο άρθρο 3.2.5 της συμφωνίας. (18) Η στενή παρακολούθηση θα διευκολύνει την έγκαιρη λήψη οιασδήποτε απόφασης όσον αφορά την πιθανή έναρξη έρευνας ή την επιβολή μέτρων. Κατά συνέπεια, η Επιτροπή θα πρέπει να παρακολουθεί τακτικά τις εισαγωγές και τις εξαγωγές στους ευαίσθητους κλάδους από την ημερομηνία εφαρμογής της συμφωνίας. (19) Είναι αναγκαίο να θεσπισθούν ορισμένες διαδικασίες όσον αφορά την εφαρμογή του άρθρου 14 (επιστροφή ή απαλλαγή από τελωνειακούς δασμούς) του πρωτοκόλλου για τον καθορισμό των «καταγόμενων προϊόντων» ή «προϊόντων καταγωγής» και τις μεθόδους διοικητικής συνεργασίας (στο εξής «πρωτόκολλο κανόνων καταγωγής») της συμφωνίας, προκειμένου να διασφαλιστεί η ουσιαστική λειτουργία των μηχανισμών που προβλέπονται σε αυτό και να καταστεί δυνατή η ευρεία ανταλλαγή πληροφοριών με τους ενδιαφερομένους του τομέα. (20) Επειδή δεν θα είναι δυνατόν να περιορισθεί η επιστροφή τελωνειακών δασμών μέχρι να παρέλθουν πέντε έτη από την έναρξη ισχύος της συμφωνίας, ενδέχεται να χρειαστεί, βάσει του παρόντος κανονισμού, να επιβληθούν μέτρα διασφάλισης έναντι σοβαρής ζημίας ή κινδύνου σοβαρής ζημίας σε παραγωγούς της Ένωσης, η οποία προκαλείται από εισαγωγές για τις οποίες προβλέπεται επιστροφή ή απαλλαγή τελωνειακών δασμών. Κατά τη διαδικασία αυτή, η Επιτροπή θα πρέπει να αξιολογεί όλους τους σχετικούς παράγοντες που επηρεάζουν την κατάσταση του κλάδου παραγωγής της Ένωσης, συμπεριλαμβανομένων των προϋποθέσεων που ορίζονται στο άρθρο 14 παράγραφος 2.1 του πρωτοκόλλου κανόνων καταγωγής. Κατά συνέπεια, η Επιτροπή θα πρέπει να παρακολουθεί τα κορεατικά στατιστικά στοιχεία για ευαίσθητους τομείς οι οποίοι ενδέχεται να επηρεαστούν από την επιστροφή των τελωνειακών δασμών από την ημερομηνία εφαρμογής της συμφωνίας. (21) Η Επιτροπή θα πρέπει επίσης να παρακολουθεί εκ του σύνεγγυς, από την ημερομηνία εφαρμογής της συμφωνίας, ειδικά στους ευαίσθητους τομείς, τα στατιστικά στοιχεία που δείχνουν την εξέλιξη των εισαγωγών και εξαγωγών από και προς την Κορέα. (22) Τα κράτη μέλη μπορούν να αναφέρουν τα οριστικά μέτρα διασφάλισης που θεσπίζονται σύμφωνα με τον παρόντα κανονισμό στις αιτήσεις για χρηματοδοτική συνεισφορά βάσει του κανονισμού (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση (4). (23) Η εφαρμογή της διμερούς ρήτρας διασφάλισης της συμφωνίας απαιτεί την εφαρμογή ενιαίων όρων για την έγκριση προσωρινών και οριστικών μέτρων διασφάλισης, για την επιβολή μέτρων προηγούμενης εποπτείας και για την περάτωση της έρευνας χωρίς λήψη μέτρων. Η Επιτροπή θα πρέπει να εγκρίνει τα εν λόγω μέτρα σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση των κανόνων και των γενικών αρχών σχετικά με τους μηχανισμούς ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (5). (24) Είναι σκόπιμο να χρησιμοποιείται η συμβουλευτική διαδικασία για την έγκριση εποπτικών και προσωρινών μέτρων λαμβανομένων υπόψη των επιπτώσεων αυτών των μέτρων και του γεγονότος ότι η έγκριση των οριστικών μέτρων διασφάλισης αποτελεί τη λογική τους συνέχεια. Όταν μια καθυστέρηση στην επιβολή των μέτρων ενδέχεται να προκαλέσει ζημία δυσχερώς επανορθώσιμη, είναι απαραίτητο να επιτρέπεται στην Επιτροπή να εγκρίνει αμέσως εφαρμοστέα προσωρινά μέτρα. (25) Ο παρών κανονισμός θα πρέπει να ισχύει μόνο για προϊόντα καταγωγής από την Ένωση ή την Κορέα, ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ορισμοί Για τους σκοπούς του παρόντος κανονισμού, νοούνται ως: α) «εμπορεύματα»: τα προϊόντα καταγωγής από την Ένωση ή την Κορέα. Προϊόν που υπόκειται σε έρευνα μπορεί να καλύπτει μία ή περισσότερες δασμολογικές κλάσεις ή υποδιαίρεση αυτών, ανάλογα με τις ειδικές περιστάσεις της αγοράς, ή οιαδήποτε κατηγορία προϊόντων που εφαρμόζεται ευρέως στον ενωσιακό κλάδο παραγωγής· β) «ενδιαφερόμενα μέρη»: μέρη που επηρεάζονται από τις εισαγωγές του συγκεκριμένου προϊόντος· γ) «ενωσιακός κλάδος παραγωγής»: οι ενωσιακοί παραγωγοί στο σύνολό τους που παράγουν ομοειδή ή ευθέως ανταγωνιστικά προϊόντα και οι οποίοι δραστηριοποιούνται στο έδαφος της Ένωσης, ή οι ενωσιακοί παραγωγοί των οποίων η αθροιζόμενη παραγωγή ομοειδών ή ευθέως ανταγωνιστικών προϊόντων αντιπροσωπεύει μεγάλο ποσοστό της συνολικής ενωσιακής παραγωγής των εν λόγω προϊόντων. Σε περίπτωση που το ομοειδές ή ευθέως ανταγωνιστικό προϊόν είναι μόνον ένα μεταξύ περισσότερων προϊόντων που παράγονται από τους παραγωγούς που συνιστούν τον κλάδο παραγωγής της Ένωσης, ο κλάδος παραγωγής ορίζεται ως οι συγκεκριμένες δραστηριότητες που εμπλέκονται στην παραγωγή του ομοειδούς ή ευθέως ανταγωνιστικού προϊόντος· δ) «σοβαρή ζημία»: σημαντική γενική επιδείνωση της θέσης των ενωσιακών παραγωγών· ε) «κίνδυνος πρόκλησης σοβαρής ζημίας»: σοβαρή ζημία η οποία είναι πέραν αμφιβολίας επικείμενη. Ο προσδιορισμός της ύπαρξης κινδύνου πρόκλησης σοβαρής ζημίας βασίζεται σε επαληθεύσιμα πραγματικά περιστατικά, και όχι μόνο τυχόν σε ισχυρισμούς, εικασίες ή απομακρυσμένες πιθανότητες. Προβλέψεις, εκτιμήσεις και αναλύσεις που γίνονται με βάση τους παράγοντες που αναφέρονται στο άρθρο 5 παράγραφος 5, θα πρέπει, μεταξύ άλλων, να λαμβάνονται υπόψη για να προσδιορισθεί η ύπαρξη κινδύνου πρόκλησης σοβαρής ζημίας· στ) «μεταβατική περίοδος»: η περίοδος που αφορά ένα προϊόν και εκτείνεται από την ημερομηνία εφαρμογής της συμφωνίας, όπως προβλέπεται στο άρθρο 15.10, έως δέκα έτη μετά την ημερομηνία ολοκλήρωσης της κατάργησης ή της μείωσης του δασμού, ανάλογα με το προϊόν. Άρθρο 2 Αρχές 1. Ένα μέτρο διασφάλισης μπορεί να επιβληθεί σύμφωνα με τον παρόντα κανονισμό, όταν ένα προϊόν καταγωγής Κορέας, λόγω της μείωσης ή της κατάργησης των δασμών για το εν λόγω προϊόν, εισάγεται στην Ένωση σε τόσο αυξημένες ποσότητες, είτε σε απόλυτες τιμές είτε σε σύγκριση με την παραγωγή της Ένωσης, και υπό τέτοιες συνθήκες ώστε να προκαλείται ή να υπάρχει κίνδυνος να προκληθεί σοβαρή ζημία στον ενωσιακό κλάδο παραγωγής ομοειδούς ή ευθέως ανταγωνιστικού προϊόντος. 2. Τα μέτρα διασφάλισης μπορεί να λάβουν μία από τις ακόλουθες μορφές: α) αναστολή κάθε περαιτέρω μείωσης του δασμολογικού συντελεστή για το συγκεκριμένο προϊόν, όπως προβλέπεται στη συμφωνία· ή β) αύξηση του ποσοστού του δασμού για το προϊόν σε επίπεδο που δεν υπερβαίνει το μικρότερο από τους δύο παρακάτω δασμούς: - το δασμολογικό συντελεστή του μάλλον ευνοούμενου κράτους (ΜΕΚ) που εφαρμοζόταν για το συγκεκριμένο προϊόν όταν ελήφθη το μέτρο, ή - το βασικό δασμολογικό συντελεστή που καθορίζεται στον πίνακα υποχρεώσεων του παραρτήματος 2-Α της συμφωνίας σύμφωνα με το άρθρο 2.5.2 της συμφωνίας. Άρθρο 3 Παρακολούθηση 1. Η Επιτροπή παρακολουθεί την εξέλιξη των στατιστικών στοιχείων για τις εισαγωγές και τις εξαγωγές κορεατικών προϊόντων στους ευαίσθητους κλάδους που ενδέχεται να επηρεαστούν από την επιστροφή των τελωνειακών δασμών από την ημερομηνία εφαρμογής της συμφωνίας και συνεργάζεται και ανταλλάσσει στοιχεία σε τακτική βάση με τα κράτη μέλη και τον ενωσιακό κλάδο παραγωγής. 2. Βάσει δεόντως αιτιολογημένου αιτήματος των ενδιαφερόμενων κλάδων παραγωγής, η Επιτροπή μπορεί να εξετάσει τη διεύρυνση του πεδίου παρακολούθησης σε άλλους κλάδους παραγωγής. 3. Η Επιτροπή υποβάλλει ετήσια έκθεση παρακολούθησης στο Ευρωπαϊκό Κοινοβούλιο και στο Συμβούλιο σχετικά με τα επικαιροποιημένα στατιστικά στοιχεία για τις εισαγωγές από την Κορέα προϊόντων που ανήκουν στους ευαίσθητους κλάδους και σε εκείνους στους οποίους έχει επεκταθεί η παρακολούθηση. 4. Για πενταετή περίοδο από την ημερομηνία εφαρμογής της συμφωνίας και κατόπιν δεόντως αιτιολογημένου αιτήματος του ενωσιακού κλάδου παραγωγής, η Επιτροπή παρακολουθεί προσεκτικά την ενδεχόμενη αύξηση της εισαγωγής στην Ένωση έτοιμων ευαίσθητων προϊόντων καταγωγής Κορέας, όταν η αυξημένη εισαγωγή τους μπορεί να αποδοθεί στην αυξημένη χρήση τμημάτων ή συστατικών τα οποία εισήχθησαν στην Κορέα από τρίτα κράτη με τα οποία η Ένωση δεν έχει συνάψει συμφωνία ελεύθερου εμπορίου και τα οποία εμπίπτουν στο σύστημα επιστροφών ή απαλλαγών τελωνειακών δασμών. 5. Για τους σκοπούς της παραγράφου 4, τα εξής τουλάχιστον προϊόντα θεωρούνται ότι εμπίπτουν στην κατηγορία των ευαίσθητων προϊόντων: κλωστοϋφαντουργικά προϊόντα και είδη ένδυσης (ΕΣ 2007 κλάσεις 5204, 5205, 5206, 5207, 5408, 5508, 5509, 5510, 5511), ηλεκτρονικά καταναλωτικά είδη (ΕΣ 2007 κλάσεις 8521, 8528), ιδιωτικά αυτοκίνητα (ΕΣ 2007 κλάσεις 870321, 870322, 870323, 870324, 870331, 870332, 870333) καθώς και αυτά που περιλαμβάνονται στον πρόσθετο κατάλογο που καταρτίστηκε σύμφωνα με το άρθρο 11. Άρθρο 4 Έναρξη της διαδικασίας 1. Η διαδικασία έρευνας ξεκινά ύστερα από αίτημα κράτους μέλους, οιουδήποτε φυσικού ή νομικού προσώπου ή οιασδήποτε ένωσης χωρίς νομική προσωπικότητα που ενεργεί για λογαριασμό του ενωσιακού κλάδου παραγωγής, ή με πρωτοβουλία της Επιτροπής, εάν είναι προφανές στην Επιτροπή ότι υπάρχουν επαρκείς εκ πρώτης όψεως ενδείξεις, όπως ορίζεται επί τη βάσει των παραγόντων που αναφέρονται στο άρθρο 5 παράγραφος 5, που δικαιολογούν την έναρξη έρευνας. 2. Το αίτημα να κινηθεί έρευνα περιέχει αποδεικτικά στοιχεία για το ότι πληρούνται οι προϋποθέσεις για την επιβολή μέτρων διασφάλισης κατά την έννοια του άρθρου 2 παράγραφος 1. Το αίτημα, εν γένει, περιλαμβάνει τις εξής πληροφορίες: το ποσοστό και το ποσό αύξησης των εισαγωγών του σχετικού προϊόντος σε απόλυτες ή σχετικές τιμές, το μερίδιο της εγχώριας αγοράς που καταλαμβάνει η αύξηση των εισαγωγών, τις αλλαγές στο επίπεδο πωλήσεων, στην παραγωγή, στην παραγωγικότητα, στη χρησιμοποίηση της ικανότητας παραγωγής, στα κέρδη και τις ζημίες και στην απασχόληση. Έρευνα μπορεί επίσης να κινηθεί στην περίπτωση που υπάρχει κύμα εισαγωγών επικεντρωμένο σε ένα ή περισσότερα κράτη μέλη, υπό τον όρο ότι υπάρχουν επαρκείς εκ πρώτης όψεως ενδείξεις ότι πληρούνται οι προϋποθέσεις για την έναρξη έρευνας, όπως ορίζεται επί τη βάσει των παραγόντων που αναφέρονται στο άρθρο 5 παράγραφος 5. 3. Τα κράτη μέλη ενημερώνουν την Επιτροπή, εάν οι τάσεις των εισαγωγών από την Κορέα δείχνουν ότι επιβάλλεται η λήψη μέτρων διασφάλισης. Η ενημέρωση αυτή περιλαμβάνει τα διαθέσιμα αποδεικτικά στοιχεία, που καθορίζονται βάσει των παραγόντων του άρθρου 5 παράγραφος 5. Η Επιτροπή διαβιβάζει τις πληροφορίες αυτές σε όλα τα κράτη μέλη. 4. Η Επιτροπή διενεργεί πάραυτα διαβουλεύσεις με τα κράτη μέλη, εάν λάβει αίτημα κατ’ εφαρμογή της παραγράφου 1, ή εάν η Επιτροπή εξετάζει το ενδεχόμενο να αρχίσει έρευνα με δική της πρωτοβουλία. Η διαβούλευση με τα κράτη μέλη πραγματοποιείται εντός οκτώ εργάσιμων ημερών από την ημερομηνία αποστολής του αιτήματος ή των πληροφοριών της Επιτροπής, όπως ορίζεται αντίστοιχα στις παραγράφους 1 και 3 του παρόντος άρθρου, στο πλαίσιο της επιτροπής που αναφέρεται στο άρθρο 14. Εάν, μετά τη διαβούλευση, είναι προφανές ότι υπάρχουν επαρκή εκ πρώτης όψεως αποδεικτικά στοιχεία, όπως αυτά προσδιορίζονται βάσει των παραγόντων που αναφέρονται στο άρθρο 5 παράγραφος 5, που να δικαιολογούν έναρξη διαδικασίας, η Επιτροπή δημοσιεύει ανακοίνωση στην Επίσημη Εφημερίδα της Ευρωπαϊκής Ένωσης. Η διαδικασία κινείται εντός ενός μηνός από τη λήψη του αιτήματος, σύμφωνα με την παράγραφο 1. 5. Η ανακοίνωση που αναφέρεται στην παράγραφο 4: α) περιέχει σύνοψη των πληροφοριών που ελήφθησαν και ορίζει ότι κάθε χρήσιμη πληροφορία γνωστοποιείται στην Επιτροπή· β) καθορίζει την προθεσμία εντός της οποίας τα ενδιαφερόμενα μέρη μπορούν να γνωστοποιούν εγγράφως τις απόψεις τους και να υποβάλλουν πληροφορίες, εφόσον οι απόψεις και οι πληροφορίες αυτές πρόκειται να ληφθούν υπόψη για την έρευνα· γ) ορίζει την προθεσμία εντός της οποίας τα ενδιαφερόμενα μέρη μπορούν να ζητήσουν ακρόαση από την Επιτροπή, σύμφωνα με το άρθρο 5 παράγραφος 9. 6. Τα αποδεικτικά στοιχεία που συγκεντρώνονται στο πλαίσιο της εισαγωγής διαδικασίας σύμφωνα με το άρθρο 14 παράγραφος 2 του πρωτοκόλλου κανόνων καταγωγής μπορούν να χρησιμοποιούνται και για τη διεξαγωγή έρευνας με σκοπό την επιβολή μέτρων διασφάλισης, όταν πληρούνται οι όροι του παρόντος άρθρου, ιδίως κατά τα πέντε πρώτα έτη από την ημερομηνία εφαρμογής της συμφωνίας. Άρθρο 5 Έρευνα 1. Μετά την έναρξη της διαδικασίας, η Επιτροπή αρχίζει έρευνα. Η περίοδος που ορίζεται στην παράγραφο 3 αρχίζει την ημέρα κατά την οποία η απόφαση για τη διεξαγωγή έρευνας δημοσιεύεται στην Επίσημη Εφημερίδα της Ευρωπαϊκής Ένωσης. 2. Η Επιτροπή μπορεί να ζητήσει από τα κράτη μέλη να παρέχουν ορισμένα πληροφοριακά στοιχεία, τα δε κράτη μέλη προβαίνουν σε κάθε αναγκαία ενέργεια για την ικανοποίηση τέτοιων αιτημάτων. Εάν τα εν λόγω στοιχεία παρουσιάζουν γενικό ενδιαφέρον και δεν είναι εμπιστευτικού χαρακτήρα κατά την έννοια του άρθρου 12, προστίθενται στους μη εμπιστευτικούς φακέλους, όπως προβλέπεται στην παράγραφο 8. 3. Η έρευνα, όποτε είναι εφικτό, περατώνεται εντός έξι μηνών από την έναρξή της. Η προθεσμία αυτή μπορεί να παρατείνεται για περαιτέρω χρονική περίοδο τριών μηνών σε εξαιρετικές περιπτώσεις, όπως η συμμετοχή ασυνήθιστα υψηλού αριθμού εμπλεκόμενων μερών ή περίπλοκες καταστάσεις στην αγορά. Η Επιτροπή κοινοποιεί σε όλα τα ενδιαφερόμενα μέρη οιαδήποτε παράταση και να εξηγεί τους λόγους που οδήγησαν στην παράταση αυτή. 4. Η Επιτροπή αναζητά κάθε πληροφορία που κρίνει αναγκαία προκειμένου να προβεί σε διαπίστωση, με βάση τις προϋποθέσεις που ορίζονται στο άρθρο 2, παράγραφος 1, και, όταν το κρίνει σκόπιμο, προσπαθεί να επιβεβαιώσει τις πληροφορίες αυτές. 5. Κατά την έρευνα, η Επιτροπή αξιολογεί όλους τους σχετικούς αντικειμενικούς και ποσοτικοποιήσιμους παράγοντες που επηρεάζουν την κατάσταση του ενωσιακού κλάδου παραγωγής, και ιδίως το βαθμό και το ποσό αύξησης των εισαγωγών του σχετικού προϊόντος, σε απόλυτες και σχετικές τιμές, το μερίδιο της εγχώριας αγοράς που καταλαμβάνει η αύξηση των εισαγωγών, τις αλλαγές στα επίπεδα πωλήσεων, στην παραγωγή, στην παραγωγικότητα, στη χρησιμοποίηση του παραγωγικού δυναμικού, στα κέρδη και τις ζημίες, και στην απασχόληση. Η απαρίθμηση αυτή δεν είναι εξαντλητική και είναι δυνατό να ληφθούν υπόψη από την Επιτροπή και άλλοι παράγοντες για τον καθορισμό της ύπαρξης σοβαρής ζημίας ή κινδύνου πρόκλησης σοβαρής ζημίας, όπως αποθέματα, τιμές, απόδοση επενδεδυμένου κεφαλαίου, ρευστότητα, και άλλοι παράγοντες που προκαλούν ή ενδέχεται να έχουν προκαλέσει ή υπάρχει κίνδυνος να προκαλέσουν σοβαρή ζημία στον ενωσιακό κλάδο παραγωγής. 6. Τα ενδιαφερόμενα μέρη τα οποία γνωστοποίησαν τις απόψεις τους σύμφωνα με το άρθρο 4 παράγραφος 5 στοιχείο β), καθώς και οι αντιπρόσωποι της Κορέας, έχουν τη δυνατότητα, κατόπιν γραπτού αιτήματος, να ελέγχουν όλες τις πληροφορίες που έχουν παρασχεθεί στην Επιτροπή στο πλαίσιο της έρευνας, εκτός από τα εσωτερικά έγγραφα τα οποία συντάσσουν οι αρχές της Ένωσης ή των κρατών μελών της, υπό τον όρο ότι οι πληροφορίες αυτές έχουν σχέση με την υποβολή της υπό εξέταση περίπτωσης, δεν είναι εμπιστευτικές κατά την έννοια του άρθρου 12 και χρησιμοποιούνται από την Επιτροπή για την έρευνα. Τα ενδιαφερόμενα μέρη που έχουν εκδηλώσει σχετικό ενδιαφέρον έχουν τη δυνατότητα να υποβάλουν στην Επιτροπή τις παρατηρήσεις τους για τις πληροφορίες. Οι παρατηρήσεις αυτές λαμβάνονται υπόψη εφόσον στηρίζονται σε επαρκή εκ πρώτης όψεως αποδεικτικά στοιχεία. 7. Η Επιτροπή διασφαλίζει ότι όλα τα δεδομένα και τα στατιστικά στοιχεία που χρησιμοποιούνται για την έρευνα είναι διαθέσιμα, κατανοητά, διαφανή και επαληθεύσιμα. 8. Μόλις υπάρξει το κατάλληλο τεχνικό πλαίσιο, η Επιτροπή εξασφαλίζει προστατευμένη με συνθηματική λέξη ηλεκτρονική πρόσβαση στον μη εμπιστευτικό φάκελο («επιγραμμική πλατφόρμα»), την οποία διαχειρίζεται η ίδια και μέσω της οποίας διαβιβάζονται όλες οι σχετικές πληροφορίες μη εμπιστευτικού χαρακτήρα κατά την έννοια του άρθρου 12. Τα ενδιαφερόμενα μέρη που μετέχουν στην έρευνα καθώς και τα κράτη μέλη και το Ευρωπαϊκό Κοινοβούλιο έχουν πρόσβαση στην επιγραμμική αυτή πλατφόρμα. 9. Η Επιτροπή δέχεται σε ακρόαση τα ενδιαφερόμενα μέρη, ιδίως εφόσον τα τελευταία έχουν υποβάλει εγγράφως σχετικό αίτημα εντός της προθεσμίας που ορίζεται με την ανακοίνωση η οποία δημοσιεύεται στην Επίσημη Εφημερίδα της Ευρωπαϊκής Ένωσης, αποδεικνύοντας ότι είναι πράγματι πιθανόν να θιγούν από την έκβαση την έρευνας και ότι υπάρχουν ειδικοί λόγοι για να αναπτύξουν προφορικά τις απόψεις τους. Η Επιτροπή δέχεται τα εν λόγω ενδιαφερόμενα μέρη εκ νέου σε ακρόαση εφόσον υπάρχουν ειδικοί λόγοι για να αναπτύξουν και πάλι τις απόψεις τους. 10. Όταν οι πληροφορίες δεν παρέχονται εντός της προθεσμίας που έθεσε η Επιτροπή, ή όταν παρεμποδίζεται σημαντικά η έρευνα, είναι δυνατόν να συναχθούν συμπεράσματα βάσει των διαθέσιμων στοιχείων. Εάν η Επιτροπή διαπιστώσει ότι ένα ενδιαφερόμενο μέρος ή ένας τρίτος τής έχει παράσχει ψευδείς ή παραπλανητικές πληροφορίες, αγνοεί τις πληροφορίες αυτές και μπορεί να χρησιμοποιήσει τα διαθέσιμα στοιχεία. 11. Η Επιτροπή ενημερώνει εγγράφως την Κορέα για την έναρξη έρευνας και πραγματοποιεί διαβουλεύσεις με την Κορέα το συντομότερο δυνατόν πριν από την εφαρμογή μέτρου διασφάλισης, με στόχο την επανεξέταση των πληροφοριών που προκύπτουν από την έρευνα και την ανταλλαγή απόψεων σχετικά με το μέτρο. Άρθρο 6 Μέτρα προηγούμενης εποπτείας 1. Όταν οι τάσεις στις εισαγωγές ενός προϊόντος καταγωγής Κορέας είναι τέτοιες ώστε να μπορούν να οδηγήσουν σε μία από τις καταστάσεις για τις οποίες γίνεται λόγος στα άρθρα 2 και 3, οι εισαγωγές του εν λόγω προϊόντος μπορούν να υπόκεινται σε μέτρα προηγούμενης εποπτείας. 2. Σε περίπτωση που υπάρχει κύμα εισαγωγών, οι οποίες συγκεντρώνονται σε ένα ή περισσότερα κράτη μέλη, προϊόντων που ανήκουν σε ευαίσθητους τομείς, η Επιτροπή μπορεί να εισαγάγει μέτρα προηγούμενης εποπτείας. 3. Τα μέτρα προηγούμενης εποπτείας λαμβάνονται από την Επιτροπή σύμφωνα με τη συμβουλευτική διαδικασία του άρθρου 14 παράγραφος 2. 4. Η διάρκεια ισχύος των μέτρων προηγούμενης εποπτείας είναι περιορισμένη. Αν δεν ορίζεται διαφορετικά, η ισχύς τους εκπνέει στο τέλος του δεύτερου εξαμήνου που ακολουθεί το πρώτο εξάμηνο μετά τη θέσπιση των μέτρων. Άρθρο 7 Επιβολή προσωρινών μέτρων διασφάλισης 1. Τα προσωρινά μέτρα διασφάλισης εφαρμόζονται σε κρίσιμες περιπτώσεις, όταν μια καθυστέρηση θα προκαλούσε ζημία που θα ήταν δύσκολο να αποκατασταθεί, και αφού θα έχει προηγουμένως διευκρινιστεί με βάση τους παράγοντες που αναφέρονται στο άρθρο 5 παράγραφος 5, ότι υπάρχουν επαρκή εκ πρώτης όψεως αποδεικτικά στοιχεία που αποδεικνύουν ότι οι εισαγωγές ενός προϊόντος καταγωγής Κορέας έχουν αυξηθεί ως αποτέλεσμα της μείωσης ή της κατάργησης ενός δασμού δυνάμει της συμφωνίας, και ότι οι εν λόγω εισαγωγές προκαλούν σοβαρή ζημία, ή υπάρχει κίνδυνος να προκαλέσουν σοβαρή ζημία, στον ενωσιακό κλάδο παραγωγής. Τα προσωρινά μέτρα λαμβάνονται από την Επιτροπή σύμφωνα με τη συμβουλευτική διαδικασία του άρθρου 14 παράγραφος 2. Σε περιπτώσεις επιτακτικών λόγων κατεπείγοντος, περιλαμβανομένης της περίπτωσης που εμφαίνεται στην παράγραφο 2, η Επιτροπή θεσπίζει αμέσως εφαρμοστέα προσωρινά μέτρα διασφάλισης σύμφωνα με τη διαδικασία που αναφέρεται στο άρθρο 14 παράγραφος 4. 2. Όταν ένα κράτος μέλος ζητεί άμεση παρέμβαση της Επιτροπής και, εφόσον πληρούνται οι όροι της παραγράφου 1, η Επιτροπή λαμβάνει απόφαση, εντός πέντε εργάσιμων ημερών από την ημερομηνία παραλαβής του αιτήματος. 3. Η διάρκεια ισχύος των προσωρινών μέτρων δεν υπερβαίνει τις 200 ημέρες. 4. Σε περίπτωση κατάργησης των προσωρινών μέτρων διασφάλισης επειδή από την έρευνα προέκυψε ότι δεν πληρούνται οι όροι του άρθρου 2 παράγραφος 1, οιοιδήποτε δασμοί έχουν εισπραχθεί ως αποτέλεσμα αυτών των προσωρινών μέτρων επιστρέφονται αυτομάτως. 5. Τα μέτρα που προβλέπονται στο παρόν άρθρο εφαρμόζονται σε κάθε προϊόν το οποίο τίθεται σε ελεύθερη κυκλοφορία μετά την έναρξη ισχύος τους. Ωστόσο, τα μέτρα αυτά δεν περιορίζουν την ελεύθερη κυκλοφορία προϊόντων που βρίσκονται ήδη καθ’ οδόν προς την Ένωση υπό τον όρο ότι δεν δύναται να μεταβληθεί ο προορισμός των εν λόγω προϊόντων. Άρθρο 8 Περάτωση της έρευνας και διαδικασία χωρίς λήψη μέτρων 1. Όταν τα πραγματικά περιστατικά, όπως έχουν οριστικά καθοριστεί, καταδεικνύουν ότι δεν πληρούνται οι όροι του άρθρου 2 παράγραφος 1, η Επιτροπή λαμβάνει απόφαση για την περάτωση της έρευνας και της διαδικασίας σύμφωνα με την εξεταστική διαδικασία που αναφέρεται στο άρθρο 14 παράγραφος 3. 2. Η Επιτροπή δημοσιοποιεί, με την επιφύλαξη της υποχρέωσης προστασίας των πληροφοριών εμπιστευτικού χαρακτήρα κατά την έννοια του άρθρου 12, έκθεση στην οποία παρουσιάζει τα πορίσματά της και τα αιτιολογημένα συμπεράσματά της επί όλων των σχετικών πραγματικών και νομικών θεμάτων. Άρθρο 9 Επιβολή οριστικών μέτρων 1. Όταν τα πραγματικά περιστατικά, όπως έχουν οριστικά καθοριστεί, αποδεικνύουν ότι πληρούνται οι όροι του άρθρου 2 παράγραφος 1, η Επιτροπή λαμβάνει απόφαση για την επιβολή οριστικών μέτρων διασφάλισης, σύμφωνα με τη διαδικασία εξέτασης που αναφέρεται στο άρθρο 14 παράγραφος 3. 2. Η Επιτροπή δημοσιοποιεί, με την επιφύλαξη της υποχρέωσης προστασίας των πληροφοριών εμπιστευτικού χαρακτήρα κατά την έννοια του άρθρου 12, έκθεση που περιλαμβάνει περίληψη των πραγματικών περιστατικών και του σκεπτικού που σχετίζονται με τη διαπίστωση. Άρθρο 10 Διάρκεια ισχύος και επανεξέταση των μέτρων διασφάλισης 1. Ένα μέτρο διασφάλισης παραμένει σε ισχύ μόνο για τη χρονική περίοδο που είναι αναγκαία για την αποτροπή ή την αποκατάσταση σοβαρής ζημίας και για τη διευκόλυνση της προσαρμογής. Η εν λόγω χρονική περίοδος δεν υπερβαίνει τα δύο έτη, εκτός από τις περιπτώσεις παράτασής της βάσει της παραγράφου 3. 2. Κατά τη διάρκεια της περιόδου παράτασης, τα μέτρα διασφάλισης εξακολουθούν να ισχύουν εν αναμονή των αποτελεσμάτων της επανεξέτασης. 3. Η αρχική διάρκεια ισχύος ενός μέτρου διασφάλισης μπορεί, κατ’ εξαίρεση, να παρατείνεται έως και δύο έτη, με την προϋπόθεση ότι καθορίζεται ότι το μέτρο διασφάλισης εξακολουθεί να είναι αναγκαίο για την αποτροπή ή την αποκατάσταση σοβαρής ζημίας και για τη διευκόλυνση της προσαρμογής, και ότι αποδεικνύεται βάσει στοιχείων ότι ο ενωσιακός κλάδος παραγωγής διέρχεται φάση προσαρμογής. 4. Η παράταση θεσπίζεται σύμφωνα με τις διαδικασίες του παρόντος κανονισμού που ισχύουν για τις έρευνες και εφαρμόζοντας τις ίδιες διαδικασίες που ισχύουν για τα αρχικά μέτρα. Η συνολική διάρκεια ισχύος ενός μέτρου διασφάλισης δεν δύναται να υπερβαίνει τα τέσσερα έτη, συμπεριλαμβανομένου οποιουδήποτε προσωρινού μέτρου. 5. Τα μέτρα διασφάλισης δεν εφαρμόζονται μετά τη λήξη της μεταβατικής περιόδου χωρίς τη συγκατάθεση της Κορέας. Άρθρο 11 Διαδικασία εφαρμογής του άρθρου 14 του πρωτοκόλλου κανόνων καταγωγής 1. Για τους σκοπούς της εφαρμογής του άρθρου 14 του πρωτοκόλλου κανόνων καταγωγής, η Επιτροπή παρακολουθεί εκ του σύνεγγυς την εξέλιξη των στατιστικών στοιχείων για τις εισαγωγές και τις εξαγωγές τόσο σε αξία όσο και σε όγκο, εάν είναι απαραίτητο, και ανταλλάσσει τα στοιχεία αυτά, και υποβάλλει έκθεση σχετικά με τα συμπεράσματά της, με το Ευρωπαϊκό Κοινοβούλιο, το Συμβούλιο και τους ενδιαφερόμενους ενωσιακούς κλάδους παραγωγής. Η παρακολούθηση αρχίζει από την ημερομηνία εφαρμογής της συμφωνίας και η ανταλλαγή των στοιχείων πραγματοποιείται ανά δίμηνο. Πέραν των δασμολογικών κλάσεων που περιλαμβάνονται στο άρθρο 14 παράγραφος 1 του πρωτοκόλλου κανόνων καταγωγής, η Επιτροπή καταρτίζει, σε συνεργασία με τον ενωσιακό κλάδο παραγωγής, κατάλογο των βασικών δασμολογικών κλάσεων που δεν αφορούν αποκλειστικά τον τομέα της αυτοκινητοβιομηχανίας, αλλά είναι σημαντικές για την κατασκευή αυτοκινήτων και για άλλους συναφείς τομείς. Διενεργείται ειδική παρακολούθηση, όπως ορίζεται στο άρθρο 14 παράγραφος 1 του πρωτοκόλλου κανόνων καταγωγής. 2. Μετά από αίτημα κράτους μέλους ή με δική της πρωτοβουλία, η Επιτροπή εξετάζει πάραυτα κατά πόσον πληρούνται οι όροι επίκλησης του άρθρου 14 του πρωτοκόλλου κανόνων καταγωγής και υποβάλλει τα συμπεράσματά της εντός 10 εργάσιμων ημερών από την υποβολή του αιτήματος. Μετά από διαβουλεύσεις στο πλαίσιο της ειδικής επιτροπής η οποία αναφέρεται στο άρθρο 207 παράγραφος 3 τρίτο εδάφιο, της συνθήκης για τη λειτουργία της Ευρωπαϊκής Ένωσης, η Επιτροπή ζητεί διαβουλεύσεις με την Κορέα όποτε πληρούνται οι όροι του άρθρου 14 του πρωτοκόλλου κανόνων καταγωγής. Η Επιτροπή θεωρεί ότι πληρούνται οι όροι, μεταξύ άλλων, όταν επιτυγχάνονται τα κατώτατα όρια που αναφέρονται στην παράγραφο 3 του παρόντος άρθρου. 3. Διαφορά δέκα ποσοστιαίων μονάδων θεωρείται «σημαντική» για τους σκοπούς της εφαρμογής της παραγράφου 2.1 στοιχείο α) του άρθρου 14 του πρωτοκόλλου κανόνων καταγωγής κατά την αξιολόγηση της αύξησης του δείκτη εισαγωγών ανταλλακτικών ή εξαρτημάτων στην Κορέα σε σύγκριση με την αύξηση του δείκτη εξαγωγών τελικών προϊόντων από την Κορέα στην Ένωση. Αύξηση της τάξης του 10 % θεωρείται «σημαντική» για τους σκοπούς της εφαρμογής της παραγράφου 2.1 στοιχείο β) του άρθρου 14 του πρωτοκόλλου κανόνων καταγωγής κατά την αξιολόγηση της αύξησης των εξαγωγών τελικών προϊόντων από την Κορέα στην Ένωση σε απόλυτους αριθμούς ή σε σχέση με την ενωσιακή παραγωγή. Αυξήσεις μικρότερες των κατώτατων αυτών ορίων μπορούν να θεωρηθούν «σημαντικές» εξεταζόμενες κατά περίπτωση. Άρθρο 12 Εμπιστευτικότητα 1. Οι πληροφορίες που λαμβάνονται κατ’ εφαρμογή του παρόντος κανονισμού χρησιμοποιούνται μόνον για τους σκοπούς για τους οποίους ζητήθηκαν. 2. Καμία πληροφορία εμπιστευτικού χαρακτήρα ή πληροφορία η οποία παρασχέθηκε εμπιστευτικά, οι οποίες ελήφθησαν κατ’ εφαρμογή του παρόντος κανονισμού, δεν κοινοποιούνται χωρίς ρητή άδεια του παρόχου των πληροφοριών αυτών. 3. Κάθε αίτηση για εμπιστευτική μεταχείριση αναφέρει τους λόγους για τους οποίους η πληροφορία είναι εμπιστευτική. Ωστόσο, αν το πρόσωπο που έδωσε την πληροφορία δεν επιθυμεί ούτε να την κοινολογήσει ούτε να επιτρέψει την κοινολόγησή της σε γενικές γραμμές ή υπό συνοπτική μορφή και αν φαίνεται ότι η αίτηση εμπιστευτικής μεταχείρισης είναι αδικαιολόγητη, η εν λόγω πληροφορία είναι δυνατόν να αγνοηθεί. 4. Μια πληροφορία θεωρείται πάντοτε εμπιστευτική, αν η κοινολόγησή της μπορεί να έχει σημαντικές δυσμενείς επιπτώσεις για το πρόσωπο που την έδωσε ή για την πηγή από την οποία προέρχεται. 5. Οι παράγραφοι 1 έως 4 δεν εμποδίζουν τις αρχές της Ένωσης να αναφέρονται σε γενικές πληροφορίες, και ιδίως στους λόγους στους οποίους θεμελιώνονται οι αποφάσεις που λαμβάνονται βάσει του παρόντος κανονισμού. Ωστόσο, οι αρχές αυτές πρέπει να λαμβάνουν υπόψη τους το έννομο συμφέρον των ενδιαφερόμενων φυσικών και νομικών προσώπων για τη μη αποκάλυψη των επιχειρηματικών τους μυστικών. Άρθρο 13 Έκθεση 1. Η Επιτροπή δημοσιοποιεί ετήσια έκθεση σχετικά με την εφαρμογή και την εκτέλεση της συμφωνίας. Η έκθεση περιέχει πληροφορίες σχετικά με τις δραστηριότητες των διαφόρων οργάνων, τα οποία είναι υπεύθυνα για την εποπτεία της εκτέλεσης της συμφωνίας και την τήρηση των υποχρεώσεων που προκύπτουν από αυτή, συμπεριλαμβανομένων των υποχρεώσεων όσον αφορά τους εμπορικούς περιορισμούς. 2. Ειδικά τμήματα της έκθεσης αφορούν την τήρηση των υποχρεώσεων που απορρέουν από το κεφάλαιο 13 της συμφωνίας καθώς και τις δραστηριότητες της Εθνικής Συμβουλευτικής Ομάδας και του φόρουμ της Κοινωνίας των Πολιτών. 3. Η έκθεση παρουσιάζει επίσης περίληψη των στατιστικών στοιχείων και της εξέλιξης του εμπορίου με την Κορέα. Γίνεται ειδική μνεία των αποτελεσμάτων της παρακολούθησης της επιστροφής των τελωνειακών δασμών. 4. Η έκθεση περιλαμβάνει πληροφορίες σχετικά με την εφαρμογή του παρόντος κανονισμού. 5. Το Ευρωπαϊκό Κοινοβούλιο μπορεί, εντός ενός μηνός από τη δημοσιοποίηση της έκθεσης από την Επιτροπή, να καλέσει την Επιτροπή σε ειδική συνεδρίαση της αρμόδιας επιτροπής του προκειμένου να παρουσιάσει και να εξηγήσει τα οιαδήποτε θέματα που σχετίζονται με την εκτέλεση της συμφωνίας. Άρθρο 14 Διαδικασία επιτροπής 1. Η Επιτροπή επικουρείται από την επιτροπή που προβλέπεται στο άρθρο 4 παράγραφος 1 του κανονισμού (ΕΚ) αριθ. 260/2009 του Συμβουλίου, της 26ης Φεβρουαρίου 2009, για το κοινό καθεστώς εισαγωγών (6). Η επιτροπή αυτή είναι επιτροπή κατά την έννοια του κανονισμού (ΕΕ) αριθ. 182/2011. 2. Οσάκις γίνεται αναφορά στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011. 3. Οσάκις γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011. 4. Οσάκις γίνεται αναφορά στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011 σε συνδυασμό με το άρθρο 4 του κανονισμού αυτού. 5. Οι παράγραφοι 2, 3 και 4 δεν θίγουν κατ’ ουδένα τρόπο την άσκηση της εξουσίας που θεσπίζει το άρθρο 11 του κανονισμού (ΕΕ) αριθ. 182/2011 από το Ευρωπαϊκό Κοινοβούλιο και το Συμβούλιο. Άρθρο 15 Έναρξη ισχύος Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός εφαρμόζεται από την ημερομηνία εφαρμογής της συμφωνίας όπως προβλέπεται στο άρθρο 15.10. Θα δημοσιευτεί ανακοίνωση στην Επίσημη Εφημερίδα της Ευρωπαϊκής Ένωσης, όπου θα προσδιορίζεται η ημερομηνία εφαρμογής της συμφωνίας. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Στρασβούργο, 11 Μαΐου 2011.

Διεθνείς συμφωνίες

ΔΙΕΘΝΕΙΣ ΣΧΕΣΕΙΣ

Εμπορικές πράξεις

Εμπορική νομοθεσία


ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1257/2011 ΤΗΣ ΕΠΙΤΡΟΠΉΣ της 23ης Νοεμβρίου 2011 σχετικά με την τροποποίηση του κανονισμού (ΕΚ) αριθ. 810/2008 για το άνοιγμα και τον τρόπο διαχείρισης των δασμολογικών ποσοστώσεων για τα βόεια κρέατα εκλεκτής ποιότητας, νωπά, διατηρημένα με απλή ψύξη ή κατεψυγμένα και για το κατεψυγμένο κρέας βουβάλου Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1095/96 του Συμβουλίου, της 18ης Ιουνίου 1996, περί εφαρμογής των παραχωρήσεων του καταλόγου CXL, καταρτισθέντος κατόπιν των διαπραγματεύσεων του άρθρου XXIV παράγραφος 6 της GATT (1), και ιδίως το άρθρο 1 παράγραφος 1, Εκτιμώντας τα ακόλουθα: (1) Το άρθρο 1 του κανονισμού (ΕΚ) αριθ. 810/2008 της Επιτροπής (2) προβλέπει το άνοιγμα ετήσιων δασμολογικών ποσοστώσεων για βόειο κρέας εκλεκτής ποιότητας, νωπό, διατηρημένο με απλή ψύξη ή κατεψυγμένο που υπάγεται στους κωδικούς ΣΟ 0201 και 0202, για προϊόντα που υπάγονται στους κωδικούς ΣΟ 0206 10 95 και 0206 29 91 και για κατεψυγμένο κρέας βουβάλου χωρίς κόκαλα, που υπάγεται στον κωδικό ΣΟ 0202 30 90. (2) Βάσει του άρθρου 2 στοιχείο α) του κανονισμού (ΕΚ) αριθ. 810/2008 κατανέμονται 28 000 τόνοι βοείου κρέατος χωρίς κόκαλα των κωδικών ΣΟ 0201 30 00 και 0206 10 95 στα επιλεγμένα τεμάχια κρέατος βοοειδών που ανταποκρίνονται σε συγκεκριμένο ορισμό. (3) Η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Αργεντινής σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση (3), η οποία εγκρίθηκε με την απόφαση 2011/769/ΕΕ του Συμβουλίου (4), προβλέπει την προσθήκη 1 500 τόνων στην κατανομή ανά χώρα (Αργεντινή) βάσει της δασμολογικής ποσόστωσης ΕΕ για το «κρέας βοοειδών χωρίς κόκαλα, νωπό ή διατηρημένο με απλή ψύξη». Για τα τέσσερα πρώτα έτη της εφαρμογής η αύξηση θα είναι 2 000 τόνοι ετησίως. Η εν λόγω συμφωνία προβλέπει επίσης τη δημιουργία κατανομής ανά χώρα (Αργεντινή) 200 τόνων βάσει της δασμολογικής ποσόστωσης ΕΕ για το «κρέας βουβάλου χωρίς κόκαλα, κατεψυγμένο», ενώ η κατανομή για την Αργεντινή καλύπτει επίσης το «νωπό και διατηρημένο με απλή ψύξη». (4) Για λόγους σαφήνειας είναι σκόπιμο να διευκρινίζεται η χώρα προέλευσης του κρέατος βουβάλου. (5) Βάσει του άρθρου 2 στοιχείο ε) του κανονισμού (ΕΚ) αριθ. 810/2008 κατανέμονται 1 300 τόνοι κρέατος χωρίς κόκαλα των κωδικών ΣΟ 0201 20 90, 0201 30, 0202 20 90, 0202 30, 0206 10 95 και 0206 29 91 στα τεμάχια κρέατος βοοειδών υψηλής ποιότητας που ανταποκρίνονται σε συγκεκριμένο ορισμό. (6) Η συμφωνία υπό μορφή ανταλλαγής επιστολών μεταξύ της Ευρωπαϊκής Ένωσης και της Νέας Ζηλανδίας σύμφωνα με το άρθρο XXIV παράγραφος 6 και το άρθρο XXVIII της Γενικής Συμφωνίας Δασμών και Εμπορίου (ΓΣΔΕ) του 1994 σχετικά με την τροποποίηση των παραχωρήσεων που προβλέπονται στους πίνακες της Δημοκρατίας της Βουλγαρίας και της Ρουμανίας στο πλαίσιο της προσχώρησής τους στην Ευρωπαϊκή Ένωση (5), η οποία εγκρίθηκε με την απόφαση 2011/767/ΕΕ του Συμβουλίου (6), προβλέπει αλλαγή στον ορισμό της δασμολογικής ποσόστωσης ΕΕ 1 300 τόνων «κρέατος βοοειδών υψηλής ποιότητας». (7) Ο κανονισμός (ΕΚ) αριθ. 810/2008 πρέπει να τροποποιηθεί αναλόγως. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΚ) αριθ. 810/2008 τροποποιείται ως εξής: 1) Στο άρθρο 1, η παράγραφος 1 τροποποιείται ως εξής: α) το στοιχείο α) αντικαθίσταται από το ακόλουθο κείμενο: «α) 66 750 τόνοι βοείου κρέατος εκλεκτής ποιότητας, νωπού, διατηρημένου με απλή ψύξη ή κατεψυγμένου που υπάγεται στους κωδικούς ΣΟ 0201 και 0202 καθώς και προϊόντων που υπάγονται στους κωδικούς ΣΟ 0206 10 95 και 0206 29 91. Για την περίοδο εισαγωγής 2011/2012, η συνολική ποσότητα είναι 66 625 τόνοι και για τις περιόδους εισαγωγής 2012/2013, 2013/2014, 2014/2015, η συνολική ποσότητα είναι 67 250 τόνοι.»· β) το στοιχείο β) αντικαθίσταται από το ακόλουθο κείμενο: «β) 2 250 τόνοι κατεψυγμένου κρέατος βουβάλου χωρίς κόκαλα που υπάγεται στον κωδικό ΣΟ 0202 30 90, εκφραζόμενοι σε βάρος κρέατος χωρίς κόκαλα, προελεύσεως Αυστραλίας. Η ποσόστωση αυτή φέρει τον αύξοντα αριθμό 09.4001.»· γ) προστίθεται το ακόλουθο στοιχείο γ): «γ) 200 τόνοι “κατεψυγμένου κρέατος βουβάλου χωρίς κόκαλα, νωπού, διατηρημένου με απλή ψύξη ή κατεψυγμένου” που υπάγεται στους κωδικούς ΣΟ 0201 30 00 και 0202 30 90, εκφραζόμενοι σε βάρος κρέατος χωρίς κόκαλα, προελεύσεως Αργεντινής. Η ποσόστωση αυτή φέρει τον αύξοντα αριθμό 09.4004.» 2) Το άρθρο 2 τροποποιείται ως εξής: α) το στοιχείο α) αντικαθίσταται από το ακόλουθο κείμενο: «α) 29 500 τόνοι κρέατος χωρίς κόκαλα των κωδικών ΣΟ 0201 30 00 και 0206 10 95 που ανταποκρίνονται στον ακόλουθο ορισμό: “Τεμάχια βοείου κρέατος προερχόμενα από βοοειδή, νεαρά βοοειδή ή δαμάλες που τρέφονται αποκλειστικά σε βοσκοτόπους μετά τον απογαλακτισμό τους. Τα σφάγια βοοειδών ταξινομούνται ως ‘JJ’, ‘J’, ‘U’ ή ‘U2’, τα σφάγια νεαρών βοοειδών και δαμάλων ταξινομούνται ως ‘AA’, ‘A’, ή ‘B’ σύμφωνα με την επίσημη ταξινόμηση βοοειδών που εκπονήθηκε στην Αργεντινή από τη Γραμματεία Γεωργίας, Κτηνοτροφίας, Αλιείας και Τροφίμων (Secretaría de Agricultura, Ganadería, PESCA y Alimentos - SAGPyA)”. Ωστόσο, για την περίοδο εισαγωγής 2011/2012, η συνολική ποσότητα είναι 29 375 τόνοι και για τις περιόδους εισαγωγής 2012/2013, 2013/2014 και 2014/2015, η συνολική ποσότητα είναι 30 000 τόνοι. Η επισήμανση των τεμαχίων πραγματοποιείται σύμφωνα με το άρθρο 13 του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου (7). Μπορεί να προστεθεί η ένδειξη “Κρέας βοοειδών υψηλής ποιότητας” στις πληροφορίες της ετικέτας. Η ποσόστωση αυτή φέρει τον αύξοντα αριθμό 09.4450. β) στο στοιχείο ε), ο ορισμός αντικαθίσταται από τον ακόλουθο: «Επιλεγμένα τεμάχια βοοειδών που προέρχονται αποκλειστικά από βόδια ή δαμάλες ελεύθερης βοσκής, τα σφάγια των οποίων έχουν βάρος που δεν υπερβαίνει τα 370 χιλιόγραμμα. Τα σφάγια ταξινομούνται ως Α, L, P, T ή F, είναι κομμένα με στρώση λίπους πάχους P ή λιγότερο και έχουν μυϊκή κατάταξη 1 ή 2 ανάλογα με το σύστημα ταξινόμησης των σφαγίων που εφαρμόζει το “New Zealand Meat Board”». 3) Στο άρθρο 8, η παράγραφος 1 αντικαθίσταται από το ακόλουθο κείμενο: «1. Η εισαγωγή των ποσοτήτων που αναφέρονται στο άρθρο 1 παράγραφος 1 στοιχεία β) και γ) και στο άρθρο 2 στοιχεία α) έως ε) και ζ) υπόκειται, κατά τη θέση σε ελεύθερη κυκλοφορία, στην προσκόμιση πιστοποιητικού εισαγωγής που εκδίδεται σύμφωνα με τις διατάξεις του άρθρου 4 στοιχεία α) και β) και της παραγράφου 2 του παρόντος άρθρου.». 4) Στο άρθρο 10, η δεύτερη παράγραφος αντικαθίσταται από το ακόλουθο κείμενο: «Οι διατάξεις του κανονισμού (ΕΚ) αριθ. 376/2008, του κεφαλαίου III του κανονισμού (ΕΚ) αριθ. 1301/2006 και του κανονισμού (ΕΚ) αριθ. 382/2008 εφαρμόζονται στις ποσότητες που αναφέρονται στο άρθρο 1 παράγραφος 1 στοιχεία β) και γ) και στο άρθρο 2 στοιχεία α) έως ε) και ζ) του παρόντος κανονισμού, πλην αντιθέτων διατάξεων του παρόντος κανονισμού.». 5) Το άρθρο 11 τροποποιείται ως εξής: α) στην παράγραφο 1, το στοιχείο β) αντικαθίσταται από το ακόλουθο κείμενο: «β) το αργότερο έως τις 31 Αυγούστου μετά το τέλος κάθε περιόδου δασμολογικής ποσόστωσης εισαγωγής, για τη δασμολογική ποσόστωση εισαγωγής με αύξοντες αριθμούς 09.4001 και 09.4004, τις ποσότητες προϊόντων, συμπεριλαμβανομένων εκείνων με περιεχόμενο “ουδέν”, για τις οποίες εκδόθηκαν πιστοποιητικά εισαγωγής κατά την προηγούμενη περίοδο δασμολογικής ποσόστωσης εισαγωγής·»· β) στην παράγραφο 3, το δεύτερο εδάφιο αντικαθίσταται από το ακόλουθο κείμενο: «Οι κοινοποιήσεις σχετικά με τις ποσότητες που αναφέρονται στο άρθρο 1 παράγραφος 1 στοιχεία β) και γ) και στο άρθρο 2 στοιχεία α) έως ε) και ζ) του παρόντος κανονισμού υποβάλλονται σύμφωνα με τα προβλεπόμενα στα παραρτήματα IV, V και VI του παρόντος κανονισμού.». 6) Στο παράρτημα I, ο ορισμός αντικαθίσταται από τον ακόλουθο: «Κρέας βοοειδών υψηλής ποιότητας προελεύσεως … (ισχύων ορισμός) ή Κρέας βουβάλου προελεύσεως Αυστραλίας ή Κρέας βουβάλου προελεύσεως Αργεντινής.». 7) Στο παράρτημα II, η πρώτη περίπτωση αντικαθίσταται από τα ακόλουθα: «- MINISTERIO DE ECONOMÍA Y FINANZAS PÚBLICAS: για τα κρέατα προελεύσεως Αργεντινής: α) που ανταποκρίνονται στον ορισμό του άρθρου 1 παράγραφος 1 στοιχείο γ) β) που ανταποκρίνονται στον ορισμό του άρθρου 2 στοιχείο α)». 8) Στα παραρτήματα IV, V και VI προστίθενται ο ακόλουθος αύξων αριθμός και χώρα προέλευσης: «09.4004» «Αργεντινή». Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Δεκεμβρίου 2011. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 23 Νοεμβρίου 2011.

Εμπορικές πράξεις

Εμπορική νομοθεσία


ΚΑΝΟΝΙΣΜΌΣ (ΕΕ) αριθ. 894/2010 ΤΗΣ ΕΠΙΤΡΟΠΉΣ της 8ης Οκτωβρίου 2010 για την τροποποίηση του κανονισμού (ΕΚ) αριθ. 815/2008 σχετικά με παρέκκλιση από τον κανονισμό (ΕΟΚ) αριθ. 2454/93 όσον αφορά τον ορισμό της έννοιας προϊόντα καταγωγής που χρησιμοποιείται στο πλαίσιο του συστήματος γενικευμένων δασμολογικών προτιμήσεων, προκειμένου να ληφθεί υπόψη η ιδιαίτερη κατάσταση του Πράσινου Ακρωτηρίου όσον αφορά τις εξαγωγές ορισμένων προϊόντων αλιείας προς την Κοινότητα Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη: τη συνθήκη για τη λειτουργία της Ευρωπαϊκής Ένωσης, τον κανονισμό (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινού κοινοτικού τελωνειακού κώδικα (1), και ιδίως το άρθρο 247, τον κανονισμό (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (2), και ιδίως το άρθρο 76, Εκτιμώντας τα ακόλουθα: (1) Ο κανονισμός (ΕΚ) αριθ. 815/2008 της Επιτροπής (3) προβλέπει, όσον αφορά το Πράσινο Ακρωτήριο, παρέκκλιση από τους κανόνες περί καταγωγής του κανονισμού (ΕΟΚ) αριθ. 2454/93, η οποία του επιτρέπει να θεωρεί ότι κατάγονται από το Πράσινο Ακρωτήριο ορισμένα αλιευτικά προϊόντα που παράγονται στο Πράσινο Ακρωτήριο από ψάρια μη καταγόμενα. Η παρέκκλιση αυτή πρόκειται να λήξει στις 31 Δεκεμβρίου 2010. (2) Με επιστολή του στις 21 Δεκεμβρίου 2009 το Πράσινο Ακρωτήριο υπέβαλε αίτηση για αύξηση των ποσοτήτων που χορηγήθηκαν για το 2010 σε σχέση με δύο από τις τρεις κατηγορίες αλιευτικών προϊόντων που καλύπτονται από τον κανονισμό (ΕΚ) αριθ. 815/2008. Με επιστολή του στις 8 Ιουνίου 2010 υπέβαλε συμπληρωματικές πληροφορίες για την υποστήριξη αυτής της αίτησής του. (3) Με την αίτηση αυτή ζητήθηκε η αύξηση των συνολικών ποσοτήτων που είχαν χορηγηθεί αρχικά για το 2010 στους 3 600 τόνους όσον αφορά τα παρασκευάσματα ή τις κονσέρβες φιλέτων από σκουμπρί και στους 1 500 τόνους όσον αφορά τα παρασκευάσματα ή τις κονσέρβες από κοπάνι. (4) Οι συνολικές ετήσιες ποσότητες που είχαν αρχικά χορηγηθεί συνέβαλαν, το 2008 και το 2009, σε σημαντικό βαθμό στη βελτίωση της κατάστασης του τομέα μεταποίησης προϊόντων αλιείας και ως ένα βαθμό στην αναζωογόνηση του παραδοσιακού αλιευτικού στόλου μικρής κλίμακας του Πράσινου Ακρωτηρίου, ο οποίος έχει ζωτική σημασία για τη χώρα. Η αναζωογόνηση όμως του αλιευτικού στόλου του Πράσινου Ακρωτηρίου δεν έφθασε στα προβλεπόμενα επίπεδα για οικονομικούς και γεωγραφικούς λόγους και για το λόγο αυτό απαιτούνται και άλλες επενδύσεις. (5) Στην αίτηση αποδεικνύεται ότι, αν δεν αυξηθούν οι ποσότητες που μπορούν να διατεθούν στο εμπόριο βάσει της παρέκκλισης, θα μειωθεί σημαντικά η δυνατότητα της αλιευτικής μεταποιητικής βιομηχανίας του Πράσινου Ακρωτηρίου να συνεχίσει τις εξαγωγές της προς την Ευρωπαϊκή Ένωση, γεγονός που θα αποθάρρυνε την πραγματοποίηση των πρόσθετων αναγκαίων επενδύσεων. (6) Επιβάλλεται, συνεπώς, η αύξηση των ποσοτήτων αλιευτικών προϊόντων τα οποία μπορούν να διατεθούν στο εμπόριο βάσει της παρέκκλισης, ώστε να συνεχιστούν οι προσπάθειες αναζωογόνησης του τοπικού αλιευτικού στόλου και να βελτιωθεί η δυνατότητά του να εφοδιάζει τον τοπικό αλιευτικό μεταποιητικό τομέα με ψάρια καταγωγής. (7) Οι ισχύουσες ποσοστώσεις αναμένεται να εξαντληθούν, όσον αφορά τις δύο κατηγορίες των σχετικών προϊόντων, πολύ πριν από το τέλος του 2010, γεγονός που εξηγεί επίσης την ανάγκη αύξησης των ποσοτήτων που χορηγήθηκαν για το 2010. Δεν φαίνεται, ωστόσο, σκόπιμο να εγκριθούν στο σύνολό τους οι ζητούμενες ποσότητες, καθώς υπάρχουν ήδη σημαντικές δυνατότητες εφοδιασμού με ψάρια καταγωγής από τοπικά σκάφη και μέσω της διμερούς σώρευσης. (8) Επομένως, πρέπει να αυξηθούν οι ποσότητες που προβλέπει η παρέκκλιση για το 2010 στους 2 500 τόνους όσον αφορά τα παρασκευάσματα ή τις κονσέρβες φιλέτων από σκουμπρί και στους 875 τόνους όσον αφορά τα παρασκευάσματα ή τις κονσέρβες από κοπάνι, ποσότητες οι οποίες θεωρούνται επαρκείς ώστε να μπορέσει η μεταποιητική βιομηχανία του Πράσινου Ακρωτηρίου να συνεχίσει τις εξαγωγές της προς την Ευρωπαϊκή Ένωση και να στηριχθούν οι προσπάθειες των τοπικών αρχών για την επιτυχή αναζωογόνηση του τοπικού αλιευτικού στόλου. (9) Κατά συνέπεια πρέπει να τροποποιηθεί αναλόγως ο κανονισμός (ΕΚ) αριθ. 815/2008. (10) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το παράρτημα του κανονισμού (ΕΚ) αριθ. 815/2008 αντικαθίσταται από το κείμενο που περιλαμβάνεται στο παράρτημα του παρόντος κανονισμού. Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Εφαρμόζεται από την 1η Ιανουαρίου 2010. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 8 Οκτωβρίου 2010.

Εμπορικές πράξεις

Εμπορική νομοθεσία